Halák predviedol ďalší skvelý výkon, tím mu nepomohol

Výsledky - sobota

Halák lídrom štatistík

Rinne predĺžil zmluvu

Slovenský brankár dostal len jeden gól zo 40 striel.

BRATISLAVA. Keď ho New York Islanders vymenil do Bostonu, čakalo sa, že obsadí skôr pozíciu dvojky a bude kryť chrbát Tuukkovi Raskovi. "Jeho príchod bude pre Raska výzvou, akú nezažil od sezóny 2011/2012, kedy musel o miesto v bránkovisku súperiť s Timom Thomasom v jeho poslednej sezóne," upozorňoval bostonský korešpondent televízie NBC Joe Haggerty. "Pokojne sa môže dostať do takej formy, že tréneri Bruins posadia Raska na pár týždňov, či dokonca mesiacov na striedačku," dodal Haggerty. A slovenský brankár Jaroslav Halák sa skvelo uchytil. Koncom októbra vychytal čisté konto proti Philadelphii a mal aj výrazný podiel na triumfe nad Carolinou. "Je to úžasný luxus mať dvoch brankárov na úrovni," tešil sa kouč Bruins Bruce Cassidy po výhre nad Philadelphiou. Výborný výkon podal Halák aj v noci zo soboty na nedeľu. Na ľade Nashvillu kryl 39 zo 40 striel. Nepomohli mu však spoluhráči. Neskórovali ani raz a domácim Predators tak stačil jediný gól na víťazstvo. Halák odchytal svoj ôsmy zápas v drese Bostonu. Má z nich skvelú priemernú 95,2-percentnú úspešnosť zákrokov a len raz dostal viac ako dva góly. "V prvej tretine sme nehrali našu hru," priznal podľa nhl.com Halák. "Do tej druhej sme chceli vstúpiť inak a myslím si, že sa nám to podarilo. Bohužiaľ, bol to jeden zo zápasov, kedy má súperov brankár výborný deň." "Bolo jasne vidieť, že ak sa nepresadí naša elitná formácia, máme problémy. Dnes nás držal v hre brankár," povedal kouč Bruins Cassidy. Vedeli sme, že Boston má výborný tím a kvalitného brankára. Myslím si, že patrí medzi päť najlepších mužstiev súťaže. Halákov náprotivok Pekka Rinne čelil iba 26 strelám, za jeho chrbát však neprešla ani jedna. Vyhlásili ho za prvú hviezdu stretnutia. "Dnes je naozaj skvelý deň. Ráno som prišiel a podpísal som nový dvojročný kontrakt. Predĺženie zmluvy, narodeniny, veľké víťazstvo," hovoril Rinne. "Som šťastný, že môžem zostať v organizácii, ktorá mi pred rokmi dala šancu, a ja tak mám stále možnosť kráčať za svojim snom." Hrdinom Nashvillu bol švajčiarsky obranca Roman Josi. Predators vďaka nemu upravili svoju skvelú tohtosezónnu bilanciu na 11-3. Aktuálne sú najlepším tímom NHL. "Bol to asi jeden z najťažších zápasov v tejto sezóne," priznal tréner Nashvillu Peter Laviolette. "Vedeli sme, že Boston má výborný tím a kvalitného brankára. Myslím si, že patrí medzi päť najlepších mužstiev súťaže. Sú veľmi nebezpeční. Ale moji hráči sa predviedli a hrali naozaj dobre." Zdeno Chára odohral za Bruins takmer 23 minút a zaznamenal jeden hit. Hokejisti Ottawy so slovenským obrancom Christiánom Jarošom v zostave neuspeli ani v piatom z ostatných šiestich zápasov zámorskej NHL, hráčom domáceho Buffala podľahli v sobotu hanebne 2:9. Sabres boli lepší od začiatku do konca. V prvej tretine strelili tri góly, v druhej pridali ďalšie štyri. Najviac sa darilo prvému útoku Buffala - krídelníci Jeff Skinner a Jason Pominville strelili zhodne po dva góly a na jeden prihrali. Ich center a kapitán tímu Jack Eichel si pripísal tri asistencie. Ottawa dala možnosť obom gólmanom, ale ani jeden nepomohol odvrátiť vysoký nezdar. Najprv sa do bránky postavil Craig Anderson, po troch inkasovaných góloch ho vystriedal 35-ročný Mike McKenna, pre ktorého to bol iba 25. štart v NHL. "Nie sme prvý a ani posledný tím, ktorému sa niečo také prihodí. Ale nemôže sa to stať viac ako raz počas sezóny, nieto ešte počas týždňa," povedal útočník Ottawy Mark Stone, narážajúc na utorňajšiu prehru 1:5 v Arizone. "Na to, ako súper vstúpil do zápasu, sme neboli pripravení. To je niečo, čo sa od neho môžeme učiť," hodnotil tréner Senators Guy Boucher. "Máme mladý tím a pokúšali sme sa vyrovnať domácim kolektívnym výkonom, ale robili sme veci, aké normálne nerobíme." Jaroš odohral 16:06 minúty a prezentoval sa 2 strelami na bránku i 3 hitmi. V úvode druhej tretiny sedel na trestnej lavici za podrazenie súpera a Buffalo jeho vylúčenie využilo na zvýšenie na priebežných 4:0. Montreal doma nestačil na Tampu Bay 1:4. Tomáš Tatar v tíme Canadiens nebodoval. Slovenský krídelník odohral 16:54 minúty, trikrát vystrelil na bránu a jeden súperov pokus zablokoval. Vo víťaznom tíme strelil útočník Steven Stamkos dva góly a obranca Anton Stralman zaznamenal tri asistencie. Rus Andej Vasilevskij mal 34 zákrokov a pripísal si siedme víťazstvo v tejto sezóne. "Máme pravdepodobne najlepšieho brankára na svete. V ťažkých fázach zápasov nám umožňuje nadýchnuť sa. Podarilo sa nám to aj v tomto stretnutí, neskôr sme už hrali dobre," uviedol Steven Stamkos.  NHL 2018/2019 - sobota: Góly: 6. Okposo (C. Nelson, Sobotka), 7. Skinner (Eichel, Pominville), 15. Pominville (Skinner, Eichel), 26. Skinner (S. Reinhart, Mittelstadt), 26. Girgensons (Berglund, Johan Larsson), 28. Pominville, 28. Sheary (S. Reinhart), 46. Berglund (Ristolainen, Girgensons), 54. Mittelstadt (Sheary, Scandella) - 27. M. McCormick (Bödker), 55. Ceci (Chabot, Mark Stone) /Christián Jaroš (Ottawa) odohral 16:06 minúty, vyslal dve strely na bránu, do štatistík si pripísal dve trestné minúty a tri hity/ Góly: 1, Domi - 14. Stamkos (Kučerov), 17. J.T. Miller (Stralman), 41. Stamkos (Kučerov, Stralman), 56, Gourde (Point, Stralman) /Tomáš Tatar (Montreal) odohral 16:54 minúty, vyslal tri strely na bránu, do štatistík si pripísal dve trestné minúty a jeden zblokovaný pokus súpera/ Góly: 15. De la Rose /Nyquist, Rasmussen), 40. DeKeyser (Glendening, Frk), 59. Bertuzzi (Larkin, Nyquist) - 1. Caggiula (McDavid, Klefbom), 22, Chiasson (McDavid, A, Larsson), 35. Brodziak (Khaira), 49. Brodziak (Khaira) /Andrej Sekera (Edmonton) nehral, je dlhodobo zranený/ Góly: 8. Eberle (Lee, Bailey), 56, Nelson (Bailey), 60. Mayfield Góly: 10. Tavares (Marner, Hainsey), 21. Marleau (Kapanen, Kadri), 32. Rielly (Tavares, Kapanen), 56, Rielly (Marner, Gardiner), 60. Hyman /Martin Marinčin (Toronto) nehral, nezmestil sa do zostavy/ Góly: 21. N. Bäckstrom (Burakovsky, Kempný), 33. Connolly (Eller, Jaškin), 48. Kuznecov (Oshie, N. Bäckstrom) - 11. J. Spezza (Smith), 12. Pitlick, 31. Jamie Benn (J. Spezza, Ničuškin), 64. Dickinson Góly: 12. Ryan O´Reilly (Tarasenko, Dunn) - 5. E. Staal (Seeler), 6. Seeler (Coyle, Greenway), 19. J.T. Brown (Fehr), 36. Dumba (Mikael Granlund, Greenway), 50. Fehr (M. Foligno, Seeler) Gól: 15. Josi (Ellis, Bonino) /Jaroslav Halák (Boston) odchytal celý zápas, kryl 39 zo 40 striel a zaznamenal 97,5-percentnú úspešnosť zákrokov, Zdeno Chára (Boston) odohral 22:56 minúty, nevystrelil na bránu, do štatistík si zapísal len jeden hit/ Góly: 15. Brad Hunt (Haula, Tomáš Hyka), 23. Ryan Reaves (Shea Theodore, Haula), 44. Carrier (Holden) Góly: 5. Monahan (J. Gaudreau, E. Lindholm), 39. M. Tkachuk (T. Hamonic, Backlund), 54. Monahan (J. Gaudreau, E. Lindholm), 56. Michael Frolík (S. Bennett), 60. Backlund (E. Lindholm) - 14. Toews (P. Kane, Seabrook), 20. Rutta (Martinsen, Fortin), 33. Saad (DeBrincat, Jokiharju) Góly: 13. Iafallo (D. Brown, Carter), 31. Carter (Kovaľčuk, Doughty), 48. Kopitar (D. Brown, Doughty), 49. D. Brown - 41. Werenski (Jenner, J. Anderson) /Peter Budaj (Los Angeles) nechytal a zápas sledoval iba z lavičky náhradníkov, Marián Gáborík (Los Angeles) nehral, je dlhodobo zranený/ Góly: 4. Meier (T. Hertl, Vlasic), 31. Pavelski (Labanc, Burns), 56. Joe Thornton (Labanc, Dillon), 61. Meier (Couture) - 1. Patrick (T. Konecny, Lindblom), 17. Weal (Simmonds, Weise), 40. Voráček (Lindblom, Provorov)


V kauze Bonaparte čaká polícia na znalecký posudok

Prebieha prípravné konanie, vec dozoruje Krajská prokuratúra Bratislava.

BRATISLAVA. V prípade kauzy bytového komplexu Bonaparte v Bratislave prebieha prípravné konanie. Trestné stíhanie je vedené pre trestný čin skrátenie dane a poistného, začalo sa v septembri minulého roka. Polícia v súčasnosti očakáva doručenie znaleckého posudku. "V danej veci sa doposiaľ vykonávajú potrebné procesné úkony v rámci prípravného konania, taktiež sa očakáva v krátkom období doručenie znaleckého posudku. Až po ich ukončení a vyhodnotení všetkých dôkazov vyšetrovateľ finančnej polície vydá meritórne rozhodnutie," povedala hovorkyňa policajného prezídia Denisa Baloghová. Trestnú vec dozoruje Krajská prokuratúra Bratislava. "Trestné oznámenie bolo podané na Generálnu prokuratúru SR dňa 12. 7. 2018, ktoré bolo odstúpené na Úrad špeciálnej prokuratúry a následne na Krajskú prokuratúru Bratislava," ozrejmil prokurátor a hovorca Krajskej prokuratúry Bratislava Matej Izakovič. Trestné stíhanie pre zločin skrátenia dane a poistného sa podľa jeho slov začalo 13. septembra 2018. Vzhľadom na prebiehajúce vyšetrovanie prokuratúra neposkytuje k prípadu bližšie informácie.


Európska únia vyzvala hongkonskú exekutívu aj protestujúcich na zdržanlivosť

Návrh vyvolal odpor širokého spektra skupín v Hongkongu a masové protesty.

BRUSEL. Európska únia upozornila v stredu hongkonskú vládu, aby rešpektovala občianske práva. Zároveň vyzvala všetky zúčastnené strany, aby po násilných protestoch proti vládnemu návrhu zákona, ktorý má umožniť vydávanie osôb podozrivých zo spáchania trestných činov do Číny, prejavili zdržanlivosť. Informovala o tom agentúra AFP. "V uplynulých dňoch uplatnil hongkonský ľud svoje základné práva zhromažďovať sa, ako aj slobodne a pokojne vyjadriť svoj názor. Tieto práva je nutné rešpektovať. Všetky strany by mali postupovať zdržanlivo; je nutné vyvarovať sa násilia a eskalačných reakcií," uvádza sa vo vyhlásení Európskej služby pre vonkajšiu činnosť (EEAS). Šéfka hongkonskej exekutívy Carrie Lamová navrhuje legislatívnu úpravu umožňujúcu vydávanie podozrivých do všetkých jurisdikcií, s ktorými Hongkong dosiaľ nemá príslušnú zmluvu - vrátane pevninskej Číny. Podľa vládnych predstaviteľov je to potrebné, aby sa vyplnili existujúce právne medzery a mesto prestalo byť útočiskom pre utečencov pred zákonom. Návrh však vyvolal odpor širokého spektra skupín v Hongkongu a masové protesty, ktoré v stredu prerástli do násilností. Podľa kritikov nie je justičný systém v Číne nezávislý a nezodpovedá medzinárodným štandardom. Znepokojenie vyjadrili aj obchodné, právne, ľudskoprávne a novinárske organizácie s tým, že navrhované zmeny poškodia povesť Hongkongu v oblasti právnej nezávislosti.


Ako sa potil Plavčan (fotogaléria)

BRATISLAVA. Minister školstva, vedy a výskumu Peter Plavčan, ktorého nominovala SNS, neustál kauzu s pochybným rozdeľovaním eurofondov. Premiér Robert Fico v stredu vyzval SNS, aby predložila návrh na nového ministra školstva. Plavčan nastúpil do funkcie po marcových parlamentných voľbách v roku 2016. Predtým dlho pôsobil na ministerstve školstva vo funkcii vysokopostaveného štátneho úradníka. Do funkcie ministra ho Andrej Kiska vymenoval 23. marca 2016. Koncom júla tohto roka sa prevalila kauza s pochybným rozdeľovaním európskych dotácií určených na vedu a výskum. Z eurofondov vo výške takmer 300 miliónov eur, ktoré mali ísť na dlhodobý strategický výskum a vývoj, nedostali slovenské univerzity a SAV žiadne peniaze. Úspešné boli súkromné firmy. Peter Plavčan po medializácii škandálu prisľúbil, že hodnotenie projektov preverí. Nominant SNS však po celý čas tvrdil, že sa téma eurofondov spolitizovala a v skutočnosti žiadny vážny problém pri ich čerpaní nenastal. Takisto pripomenul, že z ministerstva neodišlo ani euro.Minister neskôr výzvu, v ktorej neuspel žiadny z projektov slovenských univerzít či SAV, vyhlásil nanovo.


Ďalšie nórske zlato: Bežec Sjur Röthe zvíťazil v skiatlone na MS

SEEFELD. Nórsky bežec na lyžiach Sjur Röthe zvíťazil v sobotňajšom skiatlone na majstrovstvách sveta v severských disciplínach v rakúskom Seefelde. Rusa Alexandra Bolšunova zdolal tesne o stotinu sekundy, ďalší Nór Martin Johnsrud Sundby zaostal o 0,7 sekundy. Slovensko nemalo na štarte zastúpenie. O víťazovi rozhodol záver. V poslednom stúpaní sa utrhol Sundby, ale na rovinke pred cieľom ho vystriedal Bolšunov. Ani tomu však nestačili sily a napokon sa zo zisku najcennejšieho kovu tešil Röthe. Do zbierky pridal druhé prvenstvo na MS, celkovo zaknihoval tretie pódiové umiestnenie. Pre Nórsko vybojoval štvrté zlato v Seefelde v bežeckých disciplínach a celkovo ôsmu medailu.


Brian Campbell ukončil hráčsku kariéru, zostáva v tíme Blackhawks

CHICAGO. Skúsený obranca Brian Campbell vo veku 38 rokov ukončil aktívnu hráčsku kariéru. Kanadský obranca naposledy hral v profilige za Chicago a práve s organizáciou Blackhawks je spätá budúcnosť Campbella, presunul sa do vedenia mužstva. Brian Campbell v NHL strávil sedemnásť sezón. Začínal v Buffale, neskôr hral v San Jose, Chicagu a Floride. Celkovo nazbieral 1082 zápasov základnej časti s bilanciou 87 gólov a 417 asistencií, v play-off pridal 107 štartov (9+35). Na svojom konte má Stanleyho pohár s Chicagom zo sezóny 2009/2010. Informáciu priniesol oficiálny web NHL.


Mercedes odhalil štyri nové motory vrátane historicky najvýkonnejšieho dieselu

Do ponuky nemeckej automobilky sa vracajú radové šesťvalce.

STUTTGART, BRATISLAVA. Mercedes pokračuje v avizovanej najväčšej motorovej ofenzíve vo svojej histórii, ktorej cieľom je zlepšiť výkon a spotrebu svojich modelov a prispôsobiť sa prísnejším emisným normám. Potom, ako na jar tohto roka začal so sériovou výrobou nového štvorvalcového dieselu OM654, sa v budúcom roku dočkajú svojej premiéry ďalšie štyri novovyvinuté prepĺňané agregáty s modulárnou konštrukciou a valcami s objemom 500 ccm. Konkrétne sa do ponuky automobilky vracajú radové benzínové a dieselové šesťvalce, no pribudne aj nový zážihový štvorvalec 2,0 l a zážihový osemvalec 4,0 l biturbo, ktorý, podobne ako šesťvalce, zamieri najskôr pod kapotu modernizovanej triedy S. Osemvalec s označením M176 má produkovať výkon viac ako 350 kW a krútiaci moment približne 700 Nm od 2000 ot./min. V porovnaní so súčasným 4,7-litrovým osemvalcom je teda minimálne o 15 kW výkonnejší, no spotrebuje o 10 % menej paliva. Vlastnosti motora zlepšuje najmä technológia vypínajúca pri čiastočnom zaťažení polovicu valcov či umiestnenie turbodúchadiel medzi radmi valcov. Jednotka sa pritom nezaobíde ani bez filtra pevných častíc. V prípade radového benzínového šesťvalca OM256 s objemom 3,0 l hovorí Mercedes o výkone presahujúcom 300 kW a krútiacom momente vyššom ako 500 Nm. Emisie sa v porovnaní so súčasnými šesťvalcami podarilo zredukovať o 15 %. Tiež sa nezaobíde bez filtra pevných častíc, no ani bez 48 V elektrického systému, elektrického kompresora a integrovaného štartér-generátora (ISG). Motor teda pracuje ako tzv. mild hybrid. Malý elektromotor mu pomôže pri akcelerácii a zároveň prispeje k nižším emisiám. Ďalším radovým šesťvalcom je turbodiesel OM656, ktorý je podľa výrobcu vôbec najsilnejším naftovým motorom pre osobné autá v histórii značky. Opäť došlo oproti predchodcovi OM642 k zlepšeniu výkonu na minimálne 230 kW pri súčasnom znížení spotreby o sedem percent. Ako prvý diesel Mercedesu využíva variabilné časovanie ventilov Camtronic. Má hliníkový blok, oceľové piesty a steny valcov pokryté materiálom Nanoslide znižujúcim trenie. Poslednou novinkou je benzínový štvorvalec 2,0 l s výkonom okolo 100 kW na liter objemu. Využíva turbodúchadlá twin-scroll a štartér-generátor s remeňovým pohonom (BSA). Podobne ako v prípade šesťvalca, elektromotor s výkonom 12,5 kW pomôže pri štartovaní, akcelerácii či úspore paliva.


Poplatky za cezhraničné platby v eurách sa majú znížiť

BRATISLAVA. Banky v krajinách EÚ mimo eurozóny by mali spoplatňovať platby v domácej mene rovnako ako cezhraničné platby v eurách a konverzné poplatky by sa mali sprehľadniť. Vyplýva to z nariadenia, ktoré vo štvrtok schválil Európsky parlament. Nová legislatíva by mala ukončiť diskrimináciu používateľov platobných služieb v krajinách EÚ, ktorých menou nie je euro. Obyvatelia eurozóny využívajú výhody jednotnej oblasti platieb v eurách (SEPA), občania EÚ žijúci v členských štátoch mimo eurozóny však platia za cezhraničné platby v eurách vysoké poplatky. Na základe novej právnej úpravy by sa počas roka mali poplatky za cezhraničné platby v eurách v rámci EÚ dostať na úroveň poplatkov za vnútroštátne platby v miestnej mene. Členské štáty budú môcť naviac zaviesť vo vzťahu k bankám pravidlá, ktoré ustanovia rovnakú výšku poplatkov za cezhraničné a domáce platby v inej mene, ako je euro. "Zníženie poplatkov na bankové prevody z krajín mimo eurozóny do krajín eurozóny pomôže výrazne aj občanom Slovenska, ktorí pracujú a študujú v Českej republike," uviedol poslanec Ivan Štefanec.Nové opatrenia, na ktorých sa už poslanci predbežne dohodli s ministrami členských štátov v rade, by mali zároveň chrániť spotrebiteľov pred neprimerane vysokými poplatkami za menovú konverziu. Platcovia by mali byť pri každej transakcii informovaní o sume, ktorá im bude stiahnutá z účtu v miestnej mene, ako aj v mene ich účtu. Za účelom sprehľadnenia konverzných poplatkov sa bude ich výpočet realizovať na jednotnej báze v mieste predaja pri platbách kartou alebo pri výbere hotovosti v bankomate. Pôjde o referenčnú úrokovú sadzbu ECB zvýšenú o poplatok, ktorého maximálnu sadzbu si samostatne stanovia jednotlivé banky. Klient dostane elektronickú push notifikáciu, napríklad vo forme textovej správy, e-mailu alebo avíza mobilnej alebo webovej bankovej aplikácie, ktorá ho bude informovať o výške poplatku za danú menovú konverziu. Táto notifikačná služba bude bankami poskytovaná bezplatne. Banky budú musieť informovať aj o odhadovaných celkových nákladoch menovej konverzie pri bankových prevodoch, a to ešte pred ich zrealizovaním.


Škriniar sa v mestskom derby tešil z výhry, Juventus sa trápil s nováčikom

Fortuna liga

Top strelci

Hamšík v Číne

Mak v Rusku

Premier League

Serie A

Bundesliga

La Liga

Ligue 1

Česká liga

RÍM. Futbalisti Interu Miláno zvíťazili v sobotňajšom mestskom derby v rámci 4. kola talianskej Serie A nad AC 2:0. Po bezgólovom prvom polčase rozhodli o výsledku Marcelo Brozovič a Romelu Lukaku. Slovenský stopér Milan Škriniar odohral za Inter celý duel. Brescia v zostave s Nikolasom Špalekom zvíťazila na ihrisku Udinese 1:0. O jediný presný zásah sa postaral v 57. minúte tečovanou strelou Romulo. Špalek hral do 76. minúty, jeho tím dosiahol druhé víťazstvo v ročníku. Majstrovský Juventus Turín zdolal doma nováčika Hellas Verona 2:1. Víťazný gól dosiahol krátko po zmene strán Cristiano Ronaldo z jedenástky. Na zápasovej súpiske hostí chýbal slovenský reprezentant do 21 rokov Ľubomír Tupta. Gól: 57. Romulo /Nikolas Špalek hral za hostí do 76. min/ Góly: 31. Ramsey, 49. Ronaldo (z 11 m) - 21. Veloso /Ľubomír Tupta nebol na zápasovej súpiske hostí/ Góly: 49. Brozovič, 78. Lukaku /Milan Škriniar odohral za hostí celý zápas/


Bratislava: Pred múzeom vznikne Námestie T. G. Masaryka

Bratislava bude mať od polovice júna nové námestie

BRATISLAVA.  Časť Vajanského nábrežia pred budovou Slovenského národného múzea (SNM), kde stojí Masarykova socha  a pamätník československej štátnosti sa od júna bude volať Námestie Tomáša G. Masaryka. Jeho vznik  odobrili tento týždeň bratislavskí mestskí poslanci. Vznik Námestia Tomáša G. Masaryka odobrili ešte v minulom roku staromestské zastupiteľstvo, doteraz sa však čakalo na súhlas hlavného mesta. "Veľkosť tohto človeka by si zaslúžila možno viac metrov štvorcových, ale priestor pred SNM je asi najčeskoslovenskejším priestorom, kde sa už 30 rokov stretávajú skupiny ľudí, ktorí si ctia pamiatku Tomáša G. Masaryka," povedala Zuzana Aufrichtová,  starostka bratislavskej mestskej časti Staré Mesto a zároveň mestská poslankyňa. Čelnými postavami vzniku Československej republiky v roku 1918 boli Tomáš G. Masaryk, Milan Rastislav Štefánik a Edvard Beneš. Po  Štefánikovi sú v Bratislave pomenované dve verejné priestranstvá - Štefánikova ulica a Nábrežie M. R. Štefánika. Po Masarykovi nebolo v Bratislave pomenované žiadne verejné priestranstvo. Sochu a námestie pomenované po Slovákovi Štefánikovi pritom má česká metropola. Mestskí poslanci zároveň tento týždeň odobrili od polovice júna premenovanie ulice Čapajevova v Petržalke na Ulicu Ondreja Štefanka podľa slovenského dolnozemského spisovateľa z Rumunska. Schválili aj pomenovanie novovzniknutej ulice v Karlovej Vsi na Ulicu Michala Greguša podľa slovenského matematika a novovzniknuté ulice v Novom Meste v lokalite Ahoj - Briežky názvami Na Ahoji, Na Briežkoch a Pod Mníšskou horou.


Saková: Tender ešpézetky zdržal patent

Zmena dizajnu značiek bola podľa Sakovej až krajným riešením.

BRATISLAVA. Ministerstvo vnútra dlhodobo pripravuje tender na nového dodávateľa štátnych poznávacích značiek. Uviedla to po stredajšom zasadnutí vlády ministerka vnútra Denisa Saková s tým, že podmienky v rámci tendra sú už pripravené. „Mali sme problém, ktorý sa vyskytol, konkrétne spoločnosť, ktorá mala podpísanú zmluvu na dodávanie ŠPZ, vlastnila aj patent na to, ako tie ŠPZ vyzerajú a rokovali sme s ňou, aby tento patent prešiel do vlastníctva ministerstva vnútra,“ povedala ministerka. Ako dodala, pokiaľ by patent neprešiel pod rezort, ten by sa neodvážil vyhlásiť tender na rovnaký dizajn značiek. Dohoda so spoločnosťou by mala byť finalizovaná v najbližších dňoch. „My sme prehodnocovali viaceré varianty riešenia a vždy musíte dbať na to, aby ste v čo najväčšej miere zachovali ten štandard, ktorý tu máte,“ vysvetlila Saková s tým, že zmena dizajnu značiek bola až krajným riešením. Firme, ktorá momentálne pre štát dodáva ŠPZ, do konca roka 2019 vyprší zmluva, podľa ministerky by sa však tender na nového dodávateľa dovtedy mal stihnúť. „Do toho tendra sa určite budú prihlasovať spoločnosti, ktoré skúsenosti s vydávaním ŠPZ majú nielen na Slovensku, ale myslím si, že aj v okolitých krajinách a nebude pre ne problém okamžite, ako podpíšu zmluvu, nám tieto ŠPZ dodať,“ dodala. Štátne poznávacie značky dodáva štátu od roku 1995 spoločnosť Turčan Delta. Kontrakt má spoločnosti vypršať na konci tohto roku.


Babiš: Ak nejakých Rusov vyhostíme, budú to tajní a nie diplomati

V Česku ich máme údajne najviac z celej Európy, vyhlásil premiér cez Facebook.

PRAHA. Ak by došlo k vyhosťovaniu Rusov z Česka, nešlo by o diplomatov, ale o nedeklarovaných spravodajcov. V súvislosti s prípadom bývalého ruského agenta Sergeja Skripaľa otráveného v Británii to v pondelok uviedol český premiér v demisii Andrej Babiš na svojej facebookovej stránke. "Už to označenie 'diplomat' je zlé. Sú to v skutočnosti ľudia, ktorým sa hovorí 'nedeklarovaní spravodajcovia'. V Česku ich máme údajne najviac z celej Európy," vyhlásil Babiš. "A ak si niekto myslí, že im ide o dobro našej krajiny, tak sa príšerne mýli. Navyše nás ruská strana škandalózne obvinila z toho, že ten jed novičok sa mal vyrábať u nás. Je to sprostá lož. Vyhostenie by sa netýkalo skutočných diplomatov alebo dokonca veľvyslanca, ako niekto špekuluje," odkázal český premiér na Facebooku. Zdôraznil tiež, že Británia má jasnú podporu Česka. "Aj keď Británia odchádza z Európskej únie, musíme robiť všetko pre to, aby Európa zostala silná a jednotná," uviedol a dodal, že "Británia je významný člen NATO a z hľadiska európskej i aliančnej bezpečnosti je zásadným partnerom pre ČR". Členské štáty Európskej únie vo štvrtok na summite Európskej rady vyjadrili svoju podporu Británii, ktorá útok na Skripaľa a jeho dcéru Juliju pripisuje Rusku. Očakáva sa, že v pondelok by po vzore Británie, ktorá už vyhostila 23 ruských diplomatov, mali niektoré krajiny urobiť rovnako. O vyhostení ruských diplomatov napríklad otvorene hovorí Nemecko či Francúzsko. Kroky proti Moskve pripúšťajú aj pobaltské krajiny. Vyhostenie ruských diplomatov plánujú podľa agentúry Bloomberg aj Spojené štáty, ktoré čakali, či sa pridajú aj európske krajiny. Na bývalého dvojitého agenta Sergeja Skripaľa a jeho dcéru Juliju zaútočili 4. marca neznámi páchatelia, ktorí pritom podľa Británie použili nervovoparalytickú látku novičok, vyvinutú v bývalom Sovietskom zväze. Oboch našli v bezvedomí pred nákupným strediskom v Salisbury. Obaja sú stále v kritickom stave.


Pri výcviku hodu granátom sa v Česku zranili traja vojaci, jeden ťažko

PRAHA. Traja českí vojaci utrpeli v pondelok zranenia pri výcviku hodu granátom, ktorý sa konal vo vojenskom výcvikovom priestore Březina v okrese Vyškov v Juhomoravskom kraji. Informovala o tom na Twitteri Armáda ČR. Jeden z vojakov bol zranený ťažko a letecky HO prepravili do Fakultnej nemocnice Brno. Jeho stav je stabilizovaný. Ďalší dvaja vojaci utrpeli ľahké zranenia a boli rovnako ako ich kolega transportovaní do nemocnice v Brne. Udalosť je predmetom vyšetrovania Vojenskej polície. Rodina ťažko zraneného vojaka bola o jeho stave informovaná.


Rumunský prezident sa stretol so svojimi kritikmi

Vláda obvinila prezidenta z podnecovania napätia a morálnej zodpovednosti za aktuálny rozkol v rumunskej spoločnosti.

BUKUREŠŤ. Rumunský prezident Klaus Iohannis v stredu na krátky čas zavítal v Bukurešti medzi demonštrantov požadujúcich už štvrtý deň jeho rezignáciu. K vecnému dialógu však nedošlo, pretože všetko sa nieslo v znamení hluku rôznych nástrojov a pokrikov. V hustom snežení tam prezident strávil dve-tri minúty, pričom zväčša bez slova počúval skandovanie požadujúce jeho odchod z funkcie. Mikrofóny prítomných televíznych štábov zachytili z úst hlavy štátu jedinú vetu, ktorú adresoval v reakcii na neznáme slová jedného z demonštrantov, a to "všetci sme Rumuni". Informovali o tom tamojšie elektronické médiá. Po Iohannisovom odchode demonštranti pre novinárov uviedli, že prezidentova návšteva bola pre nich nepríjemným prekvapením. Zároveň odmietli horúci čaj, ktorý im ponúkli zamestnanci úradu hlavy štátu. Proti prezidentovi demonštrujú v Bukurešti stúpenci súčasnej vlády signalizujúc, že nie každý súhlasí v krajine s kritikou vládnych síl, ku ktorej sa pripojila i hlava štátu. Vládna Sociálnodemokratická strana (PSD) ústami svojich popredných predstaviteľov opakovane obvinila práve prezidenta z podnecovania napätia a morálnej zodpovednosti za aktuálny rozkol v rumunskej spoločnosti.


Grécko plánuje ďalšiu emisiu dlhopisov

Grécko chce v priebehu siedmich mesiacov opäť získať peniaze na kapitálovom trhu.

ATÉNY. Grécko chce podľa informácií z vládnych kruhov v priebehu siedmich mesiacov opäť získať peniaze na kapitálovom trhu. Preto je potrebné urýchlene do januára ukončiť aktuálne hodnotenie pokroku realizácie záchranného programu, uviedol vysoký predstaviteľ gréckeho ministerstva financií, ktorý chcel zostať v anonymite. Zároveň vyjadril optimizmus, že rozpočtový prebytok bude v tomto roku vyšší, než sa doteraz predpokladalo. Cieľom vlády je dosiahnuť primárny prebytok, do ktorého sa nezapočítavajú náklady na obsluhu dlhu, vo výške 1,75 % hrubého domáceho produktu. Grécko si v júli prvýkrát po troch rokoch požičalo peniaze na trhu. Emisia dlhopisov bola pre krajinu dôležitým testom, či sa dokáže po ukončení záchranného programu samostatne financovať. Aktuálny záchranný program v celkovej hodnote až 86 miliárd eur sa skončí v auguste 2018.


Mladý obranca Hlaváč strelil prvý gól. Dúfa, že zaň nebude musieť platiť

PRAHA. Mladý slovenský obranca Matúš Hlaváč má za sebou dôležitý míľnik vo svojej hokejovej kariére. Obranca českého extraligového klubu HC Olomouc si v utorok pri svojom štvrtom štarte medzi seniormi, prvom od 29. decembra 2018, pripísal prvý gól, ktorý bol zároveň jeho prvým kanadským bodom. A presný zásah na ľade Sparty Praha mal zároveň prívlastok víťazný. Olomouc totiž zvíťazila 3:1 a Hlaváč v 23. min upravil na 2:1 pre Olomouc. "Dostal som krásnu prihrávku po modrej čiare a vystrelil. Brankár nič nevidel. Spoluhráči mi zablahoželali, že to bol dobrý gól," povedal trenčiansky rodák pre oficiálny web HC Olomouc. Mladého beka teraz pravdepodobne čaká príspevok do tímovej pokladnice. "Dúfam, že nebudem musieť platiť. Inak budem musieť niečo ukradnúť," poznamenal so smiechom. Ziskom troch bodov sa Olomouc bodovo dotiahla práve na Spartu a o krok sa priblížila k prieniku do predkola play-off. "Zo zápasu na Sparte mám výborné pocity, pretože sme zvíťazili. Keďže som dal gól, sú pocity ešte krajšie. Všetko bolo dobré - hra aj spoluhráči ... Nastúpili sme proti výbornému súperovi a som rád, že to takto dopadlo," pokračoval Hlaváč. "Pred duelom sme si v šatni hovorili, že sa na Spartu môžeme dotiahnuť. A podarilo sa. Najmä po mentálnej stránke nám to určite pomôže do ďalších duelov," dodal.


Získal jeden set. Martin v Taliansku podľahol bývalej svetovej päťke

BIELLA. Slovenský tenista Andrej Martin skončil na challengrovom turnaji v talianskej Bielle na rakete skúseného Španiela Tommyho Robreda. Už 37-ročnému tenistovi a bývalému piatemu hráčovi rebríčka ATP podľahol Martin v osemfinále turnaja po setoch 6:7 (1), 6:3, 3:6.


Ruská ekonomika v roku 2018 vzrástla o 2,3 percenta

Tempo expanzie sa zrýchlilo z 1,6 percenta v roku 2017 a prekonalo prognózy vlády.

MOSKVA. Ruská ekonomika rástla vlani rýchlejšie, než sa očakávalo. Hrubý domáci produkt (HDP) v roku 2018 stúpol o 2,3 percenta, uviedol v pondelok ruský štatistický úrad Rosstat. Tempo expanzie sa zrýchlilo z 1,6 percenta v roku 2017 a prekonalo prognózy vlády aj Medzinárodného menového fondu (MMF), ktoré počítali so zvýšením o 1,8 percenta, respektíve o 1,7 percenta. Ruská ekonomika sa vrátila k rastu v roku 2017 po dvoch rokoch recesie (2015/16). Ruský HDP vlani dosiahol podľa štatistického úradu 103,6 bilióna RUB (1,38 bilióna eur). Expanziu podporil rast v takých sektoroch, ako sú hotely a reštaurácie, keďže krajina vlani hostila Majstrovstvá sveta vo futbale. Ruské ministerstvo hospodárstva pôvodne predpovedalo v roku 2018 rast o 2,1 percenta. Neskôr však revidovalo svoju prognózu na 1,8 percenta z dôvodu negatívneho vplyvu sankcií USA na rubeľ. Jedným z faktorov, ktoré spôsobili, že vlaňajšia expanzia bola rýchlejšia, než sa očakávalo, bol aj rast v stavebnom sektore (+5,3 percenta). Ten podporili veľké projekty, ako v oblasti ropného a plynárenského priemyslu. Podľa firmy Capital Economics dosiahol rast ruskej ekonomiky vlani vrchol. Predpokladá, že jeho tempo sa tento rok spomalí na 2 percentá a v roku 2020 na 1,3 percenta.


Kanadský premiér pred inauguráciou Trumpa zreorganizoval vládu

Somálskeho utečenca vymenoval za nového ministra pre prisťahovalectvo.

TORONTO. Kanadský premiér Justin Trudeau v utorok zreorganizoval svoj kabinet necelé dva týždne pred inauguráciou Donalda Trumpa za nového prezidenta Spojených štátov. Trudeau vymenoval Chrystiu Freelandová za novú kanadskú ministerku zahraničných vecí, teda v čase obáv, že Trump bude nanovo prerokovávať Severoamerickú dohodu o voľnom obchode (NAFTA). Freelandová bola ministerkou obchodu, keď dohliadala na vlaňajšiu ratifikáciu Dohody o voľnom obchode medzi Kanadou a Európskou úniou (CETA), a to po prvotných obavách, že Európa ju neschváli. Severoamerická dohoda o voľnom obchode (NAFTA) spája Kanadu, USA a Mexiko do zóny voľného obchodu. Bývalá novinárka ukrajinského pôvodu má zákaz vstupu do Ruska, čo ona označila za poctu. John McCallum, ktorý ako minister pre prisťahovalectvo dozeral na príchod vyše 39-tisíc sýrskych utečencov do Kanady, odchádza z parlamentu a stane sa veľvyslancom v Číne. Trudeau sa totiž snaží dosiahnuť dohodu o voľnom obchode s touto ázijskou krajinou. Ahmed Hussen, somálsky utečenec, bol vymenovaný za nového kanadského ministra pre prisťahovalectvo.


Televízie na Vianociach nezarobia, len rozprávky by však nudili

Len za práva na Perinbabu v roku 2015 zaplatila Markíza 180-tisíc eur.

BRATISLAVA. Marfuša, anjelik nadávajúci Mrázikovi do starých hlupákov, gerilová vojna Kevina proti zlodejom v Sám doma či problémy s obuvou v Popoluške. Televízie už roky stavajú sviatočný program na starých osvedčených formátoch. Hoci navonok hovoria o vyvrcholení roka a poďakovaní divákovi za priazeň, súkromné televízie priznávajú, že do vianočného programu sa im nadmerne investovať neoplatí. Darčeky sú nakúpené a na reklame sa už tak dobre nezarába. „Vianoce nie sú komerčný čas, už je po všetkých reklamných kampaniach,“ povedal Roland Kubina, riaditeľ programu a spravodajstva JOJ Group. Neznamená to však, že by televízie na súboj o diváka rezignovali. Oslovené televízie sa zhodujú, že len dokola opakovať československé rozprávky by diváka unudilo. Navyše, verejnoprávna RTVS sa úspešne snaží zaujať novou domácou tvorbou. „Aj keď je obdobie Vianoc mimo hlavnej komerčnej sezóny, program televízií býva vysoko sledovaný a tak trochu považovaný za výkladnú skriňu,“ tvrdí programová riaditeľka skupiny Markíza Martina Lišková. Hneď ako sa skončí vianočný program súkromnej Markízy, začnú ho v televízii vyhodnocovať a rozprávať sa o tom, ako bude vyzerať na budúci rok. Finálnu podobu program podľa Liškovej dostáva v polovici októbra. Podobne je to aj v prípade verejnoprávnej STV. Okrem monitorovania a vyhodnocovania čísel sledovanosti využíva aj vlastné oddelenie výskumu programov a vývoja formátov, tvrdí Tibor Búza, riaditeľ sekcie programových služieb televíznej časti RTVS. Presné nasadenie formátov vlastnej tvorby alebo nakúpených zahraničných filmov či koncertov sa niekedy rieši aj dva roky pred samotným vysielaním. „Ak sa rozhodneme tak ako tento rok vysielať divácky atraktívny londýnsky koncert Adele, nemôžeme s jeho nákupom váhať. Pretože dva mesiace pred jeho vysielaním by sa nám tento program iste nepodarilo získať,“ povedal Búza. Televízia JOJ začína podľa Kubinu riešiť vianočný program až v lete, keďže vo všeobecnosti sa na Vianoce aj tak vysielajú rovnaké veci, doplnené o novinky. Zdroj: crz.gov.sk „Máte len dve možnosti. Buď pôjdete tradičnou cestou a hráte nakúpený vianočný program, alebo robíte to čo RTVS a točíte vlastné veci,“ povedal Kubina. Súboj o diváka je najviac viditeľný pri klasických československých rozprávkach. V tejto oblasti bola dlhé roky hegemónom súkromná Markíza, ktorej sa darilo skupovať a obnovovať práva na veľkú časť z nich. Aj tento rok tak môže na Štedrý deň vytiahnuť Perinbabu, Popolušku alebo ruského Mrázika. Len za práva na Perinbabu v roku 2015 zaplatila Markíza 180-tisíc eur a vysielať ju môže päťkrát do začiatku roka 2024. Celkovo minulý rok nakúpila trinásť klasických slovenských titulov, za ktoré zaplatila vyše pol milióna eur. Verejnoprávna RTVS napriek svojmu obmedzenému rozpočtu bojuje aj o práva na tradičné rozprávky, ale nejde do súboja za každú cenu, tvrdí Búza. Súkromná JOJ stavia na zahraničných klasikách ako rodinná komédia Sám doma. Tento rok sa televíziám podarilo zmeniť pravidlá, takže český Národný filmový archív bude práva na jednotlivé rozprávky rotovať. Budú rozdelené do niekoľkých kategórií podľa obľúbenosti, takže by sa nemalo stať, že najžiadanejšie tituly dostane len jedna televízia. „Niekoľko rokov sme hovorili, že by sme sa radi k takýmto rozprávkam dostali a nakoniec sa to podarilo,“ povedal Kubina. Sledovanosť rozprávok je síce podľa televízií stabilná, ale len z nich sa program poskladať nedá. Aby sa televízie odlíšili, súťažia medzi sebou v ponuke vlastnej tvorby a zahraničných titulov. „Nakúpením šiestich až siedmich klasík, čo znamená šesť až sedem večerov počas roka s 365 večermi, si pozíciu lídra neudržíte,“ povedala Lišková. Aj v nákupe zahraničných titulov má RTVS podľa Búzu obmedzené možnosti. Televízia má napríklad problém pri nákupe zahraničných titulov od veľkých producentov, akým je napríklad Warner Bros. Entertainment. „Najväčší problém je so zahraničnými producentmi, ktorí nesúhlasia s našou zákonnou povinnosťou zverejňovania obchodných zmlúv. My na Slovensku však musíme zverejňovať všetky zmluvy, inak by boli neplatné,“ povedal Búza. Verejnoprávna televízia podľa neho podporuje predovšetkým domácich producentov a vlastnú tvorbu. V posledných rokoch patrí medzi najväčších podporovateľov audiovizuálneho priemyslu na Slovensku. Tento rok divákov napríklad čaká nová slovensko-česká vianočná rozprávka Zázračný nos aj trojdielny remake kultového Winnetoua. Premiéry sa dočká aj nový večerníček a rozhlas ponúkne adaptáciu Pána prsteňov. Súkromná televízia JOJ sa doteraz nezameriavala ani na rozprávky, ani na vlastné filmy a o diváka bojovala skôr zahraničnými filmami, ktoré strieda s vlastnými seriálmi. Na Silvestra ponúkajú televízie väčšinou len upravené verzie vlastných úspešnejších relácií. Markíza nasadí hudobnú Chart Show, JOJ ponúkne súťaž s hádaním identity Inkognito a Jednotka vedomostnú súťaž Milujem Slovensko. „Historicky platí, že na Silvestra televízie prinášali a stále prinášajú špeciálne vydania svojich zábavných formátov,“ tvrdí Lišková. Dôvod je podľa programových riaditeľov prozaický, takýto prístup šetrí čas aj peniaze. Len výroba dostatočne výpravnej scény pre silvestrovský program by podľa Búzu vyšla na 50-tisíc eur. Tento program sa pritom prakticky odvysiela dvakrát, na koniec roka a potom ešte raz v repríze. „V tej chvíli prídete na to, že z pohľadu financií je to vysoko neefektívne,“ povedal Búza. Tento text ste mohli čítať vďaka tomu, že platíte za obsah. Vážime si to.


Trump sa domnieva, že Kim Čong-un sa s ním stretne

Americký prezident a vodca KĽDR by sa mohli stretnúť v demilitarizovanej zóne.

SOUL. Americký prezident Donald Trump sa domnieva, že Severná Kórea si praje stretnutie s ním. Vyjadril sa tak deň po tom, ako vyzval severokórejského vodcu Kim Čong-una na schôdzku v demilitarizovanej zóne medzi Južnou Kóreou a Kórejskou ľudovodemokratickou republikou (KĽDR). Informovala o tom v nedeľu agentúra AFP. "Domnievam sa, že sa chcú stretnúť," povedal v Soule popredným juhokórejským podnikateľom pred svojou cestou do demilitarizovanej zóny. Konštatoval, že detaily sa stále dolaďujú a sprevádzať ho bude juhokórejský prezident Mun Če-in, s ktorým mal na programe ešte oficiálne rokovanie. "Uvidíme, čo sa stane," dodal. Trump v sobotu počas summitu krajín skupiny G20 v japonskej Osake na Twitteri napísal, že "ak vodca Severnej Kórey Kim bude chcieť, stretnem sa s ním na hranici v demilitarizovanej zóne, len aby som mu potriasol rukou a pozdravil ho". Severná Kórea označila jeho návrh za "veľmi zaujímavý".


Väčšina pohotovostných lekární je podľa lekárnikov nezmysel. Ak ich štát chce, nech platí

Na rozdiel od ambulancií nemajú lekárnici zákonnú službu zaplatenú.

BRATISLAVA. Súčasná podoba lekárenskej pohotovosti je neefektívna a viac než polovica pohotovostných lekární nemá reálne odborné opodstatnenie. Na stredajšej tlačovej konferencii o tom informovali zástupcovia Slovenskej lekárnickej komory (SLek). "Ak má štát záujem, aby lekárne boli otvorené aj v časoch, kedy do nich nikto nepríde, treba aby to aj zaplatil. Treba nastaviť financovanie," skonštatoval prezident komory Ondrej Sukeľ. Lekárne majú zákonnú povinnosť vykonávať pohotovostnú službu, avšak na rozdiel od ambulantnej či ústavnej pohotovosti nemajú túto službu zaplatenú. Denne na Slovensku slúži v každom okrese minimálne jedna lekáreň, pričom viac ako 90 percent z nich nevybaví ani piatich pacientov za hodinu. Podľa komory 41 percent lekární nenavštívi počas tejto služby ani jeden pacient s lekárskym predpisom vystaveným na ambulantnej pohotovosti. Tieto údaje vyplývajú z výsledkov prieskumu lekárnickej komory, ktorý uskutočnila s cieľom vyhodnotiť efektivitu lekárenskej pohotovostnej služby po šiestich mesiacoch jej fungovania. Prieskum tiež ukázal, že len päť percent slúžiacich lekární je v blízkosti ambulancie pohotovostnej služby, čo tiež zaťažuje podľa komory pacientov. Komora akceptuje potrebu dostupnosti lekárenskej starostlivosti aj mimo štandardnej prevádzky, avšak bez reálneho finančného krytia a ekonomickej udržateľnosti je podľa nich táto povinnosť mimoriadne zaťažujúca. Táto služba má byť financovaná podľa komory z verejného zdravotného poistenia, rovnako ako je financovaná pohotovosť ambulancií a nemocníc. Asociácia prevádzkovateľov sieťových lekární na Slovensku taktiež hodnotí efektivitu lekárenskej pohotovostnej služby po legislatívnej úprave platnej od júna 2018 negatívne. Okrem minimálneho prínosu pre pacienta značne ovplyvňuje aj prevádzkové náklady lekární, ktoré nie sú nijako zohľadnené. "Ako poskytovatelia lekárenskej starostlivosti neúčtujeme ani zdravotnej poisťovni a ani pacientovi osobitnú odplatu za pohotovosť, ale len ceny za vydané lieky. Ako však potvrdzujú fakty, okrem zvýšených personálnych nákladov, mesačne na úrovni 35 tisíc eur, evidujeme aj približne 15-percentnú stratu, ktorú lekárne de facto generujú v čase poskytovania lekárenskej pohotovosti," povedal na tlačovej konferencii predseda asociácie Róbert Nemčický.Lekárnická komora pred dvoma rokmi na žiadosť ministerstva zdravotníctva predstavila svoj model pohotovostnej služby podobný modelu ambulantnej pohotovosti. Tá je financovaná paušálnou platbou zdravotných poisťovní a platbou za realizované výkony. S výsledkami aktuálneho prieskumu chce komora oboznámiť aj ministerku zdravotníctva Andreu Kalavskú a Sukeľ verí, že nájdu zhodu. "Zákon je podľa nás protiústavný," doplnil Sukeľ.


Austrálska armáda pozastavila nálety na Islamský štát

Dôvodom je zostrelenie sýrskeho lietadla americkou stíhačkou.

CANBERRA. Austrália pozastavila nálety na ciele militantnej extrémistickej skupiny Islamský štát (IS) v Sýrii. Tento preventívny krok prišiel po tom, ako v nedeľu americká stíhačka zostrelila sýrske bojové lietadlo. Austrálske ministerstvo obrany svoje rozhodnutie potvrdilo v utorok vo vyhlásení, v ktorom uvádza, že "ochrana austrálskych obranných síl sa pravidelne posudzuje v reakcii na celú škálu potenciálneho ohrozenia". Austrálska armáda má na Blízkom východe šesť stíhačiek, ktoré majú základňu v Saudskej Arábii. Tie robia nálety v Sýrii a Iraku. Americká stíhačka zostrelila sýrske lietadlo, lebo podľa Pentagonu bombardovalo jednotky bojujúce za Sýrske demokratické sily. Rusko po incidente varovalo USA a uviedlo, že všetky lietadlá či drony na západ od rieky Eufrat patriace k nimi vedenej koalícii bude považovať za nepriateľské ciele.


NEKROLÓGMiriam Colonová hrala matku Tonyho Montanu. Prirovnala ju ku svojej mame

Ako jediná Tonymu vo filme Zjazvená tvár ukázala, že peniaze nie sú všetko. Mafián, ktorého si zahral Al Pacino, sa po rokoch vrátil do svojho rodinného domu s tisíckou dolárov vo vrecku. Tá rola bola ako šaty na mieru, ktoré krajčír ušil presne pre mňa. Keď ich vyložil na stôl, s jeho matkou to ani nepohlo. Peniaze odmietla a vyhodila ho z domu. „Tonyho matka bola ako moja mama,“ spomínala po rokoch Miriam Colonová na úlohu pani Montanovej. „Tiež tvrdo pracovala, bola prísna, v jej dome platili určité zásady a chudobu vonkoncom nepovažovala za dostatočný dôvod, aby sa k jej rodine niekto správal neúctivo,“ uviedla Colonová v rozhovore pre rádio NPR. „Tá rola bola ako šaty na mieru, ktoré krajčír ušil presne pre mňa,“ dodala. Miriam Colonová sa narodila v roku 1936 v portorickom Ponce. S hraním začala už na škole a v sedemnástich sa presťahovala do New Yorku, aby tu odštartovala hereckú kariéru. Bola prvou Portoričankou s členstvom v divadelnej organizácii Actors Studio, ktorá združuje profesionálnych hercov, režisérov a dramatikov. Po boku veľkých hviezd sa objavovala od samého začiatku. Zahrala si v seriáli Hľadaný: Živý či mŕtvy po boku Stevea McQueena. V roku 1961 ju do svojho westernu Jednookí dolníci obsadil Marlon Brando, ktorý si vo filme strihol aj hlavnú úlohu. Napriek tomu, že si ju väčšina divákov spája práve s gangsterkou Scarface (1983), Colonová natočila množstvo ďalších úspešných filmov. V siedmej dekáde svojej kariéry prešla k úlohám múdrych starých mám, čo prezrádzali aj mená jej postáv. Jedným z jej posledných filmov bola vojnová dráma s názvom Babička Ultima.


Musíme vysušiť finančné pramene terorizmu, vyhlásil Macron

PARÍŽ. Francúzsky prezident Emmanuel Macron vyzval vo štvrtok v Paríži na "vysušenie" finančných prameňov terorizmu. "Musíme začať novú etapu boja proti Islamskému štátu a al-Káide," vyhlásil rečník vo vystúpení na záver medzinárodnej konferencie o tom, ako bojovať proti financovaniu teroristických aktivít. Podľa Macronových slov sa terorizmus opiera okrem iného o obchod s ľuďmi, zbraňami a drogami. Francúzsky prezident preto vyzval prítomných predstaviteľov viac ako 70 štátov, ale aj asi dvoch desiatok medzinárodných organizácií vrátane Európskej únie a Svetovej banky, aby prekonali rozpory a pokračovali v "parížskej koalícii" proti financovaniu teroru. Macron sa vyslovil za väčšiu transparentnosť vo výmene informácií medzi štátmi a lepšiu kontrolu finančných tokov. Ako podľa tlačovej agentúry DPA vyplýva zo záverečného vyhlásenia účastníkov podujatia, aj financovanie ciest či nábor na teroristické aktivity by sa mali hodnotiť v plnej miere ako zločin, a to i bez priamej spojitosti s konkrétnym útokom. Už na budúci rok by sa podobné podujatie malo uskutočniť v Austrálii.


Vo volebných miestnostiach v Izraeli zakázali používanie kamier

Na zákaz nakrúcania budú dohliadať inšpektori.

JERUZALEM. Izraelská volebná komisia neschválila plán premiérovej strany, ktorá chcela mať vo volebných miestnostiach kamery. Použiť ich chceli počas parlamentných volieb, ktoré sa budú konať na budúci mesiac.Strana Likud počas aprílových volieb poslala do volebných miestností aktivistov s kamerami pričom uviedla, že tak urobila v rámci boja proti podvodom. Kritici však oponujú, že chcela odradiť voličov z menšín.Predseda volebnej komisie Hanan Melcer v pondelok uviedol, že inšpektori budú vo volebných miestnostiach dohliadať na zákaz nakrúcania. Komisia podľa neho urobí všetko pre to, aby "zastavila tých, ktorí sa usilujú ovplyvniť výsledky vo svoj prospech, a to mimo demokratických pravidiel".V Izraeli sa budú konať voľby po tom, ako sa Benjaminovi Netanjahuovi nepodarilo po aprílových voľbách vytvoriť vládu.


Najvyšší súd bude v apríli rozhodovať o návrhu na rozpustenie Kotlebovej strany

BRATISLAVA.Najvyšší súd SR by mal o návrhu na rozpustenie politickej strany ĽS NS rozhodovať deviateho apríla. Uviedol to v rámci vypočutia kandidátov na ústavných sudcov advokát Radovan Hrádek, ktorý stranu zastupuje. Generálny prokurátor Jaromír Čižnár podal podnet na zrušenie strany 24. mája 2017. Po vyhodnotení rozsiahlych zadovážených podkladov sa ukázalo, že politická strana Kotleba – Ľudová strana Naše Slovensko ako extrémistická politická strana s fašistickými tendenciami svojím programom a činnosťou porušuje Ústavu Slovenskej republiky, zákony a medzinárodné zmluvy, odôvodnil svoj postup Čižnár. Podľa názoru prokuratúry je cieľom tejto politickej strany odstránenie súčasného demokratického systému v Slovenskej republike. Generálna prokuratúra dostala vyše 170 podaní s požiadavkou podať Najvyššiemu súdu Slovenskej republiky návrh na rozpustenie politickej strany Kotleba – Ľudová strana Naše Slovensko. "Môžem potvrdiť, že termín predmetného pojednávania je vytýčený na 9. apríla," uviedla v piatok hovorkyňa Najvyššieho súdu SR Alexandra Važanová. Päťčlenný senát Najvyššieho súdu SR doteraz skúmal procesné podmienky konania, študoval rozsiahly a právne náročný spisový materiál. "Senát sa zároveň oboznamuje s mimoriadnym množstvom navrhnutých dôkazov. Súčasťou spisu sú aj niekoľkohodinové audiovizuálne záznamy. Na rozhodnutie o žalobe v tejto veci zákon nestanovuje súdu žiadne lehoty," objasnila koncom minulého roka hovorkyňa Važanová. Podľa jej vtedajšieho vyjadrenia snahou senátu je rozhodnúť v čo najkratšom čase.


Mládková skončila v B-finále na majstrovstách sveta druhá

SZEGED. Slovenská reprezentantka v rýchlostnej kanoistike Ivana Mládková obsadila v nedeľnom B-finále K1 na 500 metrov na MS v Szegede druhé miesto. Za víťaznou Justynou Iskrzyckou z Poľska zaostala 1,07 sekundy. Mládková skončila v Szegede na celkovom 11. mieste. K1 500 m: 1. Justyna Iskrzycká (Poľ.) 1:57,99, 2. Ivana MLÁDKOVÁ (SR) +1,07, 3. Pauliina Poletová (Fín.) +1,41


Národná banka Slovenska má schválený rozpočet na budúci rok

Banková rada centrálnej banky schválila prevádzkový rozpočet na úrovni takmer 77 miliónov eur.

BRATISLAVA. Národná banka Slovenska (NBS) plánuje, že v budúcom roku bude hospodáriť s prevádzkovým rozpočtom v objeme 76,9 miliónov eur. Investície sa rozpočtujú vo výške 8,6 mil. eur a rozpočet emisie obeživa v objeme 8,7 miliónov eur. Rozpočet centrálnej banky schválila v utorok Banková rada NBS.V minulom roku dosiahla Národná banka Slovenska zisk 147 miliónov eur. V roku 2015 to bol pritom ešte zisk na úrovni 4,6 mil. eur. Vtedy totiž mala vyššiu tvorbu všeobecnej rezervy na finančné riziká. Hlavným zdrojom minuloročného zisku boli úrokové výnosy z dlhopisov vo výške 111,3 miliónov eur.


Strelec z Halle sa priznal k útoku, motív bol antisemitský

KARLSRUHE. Podozrivý z útoku v nemeckom Halle sa priznal k útoku, zároveň potvrdil, že je motív bol antisemitský. Tlačová agentúra DPA o tom informovala v piatok s odvolaním sa na vyjadrenie nemenovaného hovorcu spolkovej prokuratúry v Karlsruhe. Zadržaný muž, identifikovaný ako 27-ročný Stephan B., podľa neho poskytol ešte vo štvrtok večer obsiahlu výpoveď počas niekoľkohodinového pojednávania pred vyšetrujúcim sudcom. Podrobnosti o priebehu stredajšieho teroristického útoku, ktorého terčom mala byť synagóga v Halle, však vyšetrovatelia poznajú aj z videozáznamu zverejneného samotným páchateľom na internete. Stephana B. vzali do vyšetrovacej väzby na základe vydaného zatykača, v ktorom sa mu pripisuje dvojnásobná vražda a sedemnásobný pokus o vraždu. Pri útoku v Halle páchateľ zabil 40-ročnú ženu pred synagógou a 20-ročného muža v blízkej predajni kebabu. Predtým sa pokúsil násilne vniknúť do synagógy, kde sa v tom čase nachádzalo 51 ľudí pripomínajúcich si najdôležitejší židovský sviatok Jom kipur. Útočník na úteku postrelil ďalšiu 40-ročnú ženu a jej 41-ročného partnera. Podľa zistení vyšetrovateľov mal pri sebe celkove štyri strelné zbrane a niekoľko náloží. V sociálnych médiách sa objavil videozáznam zachytávajúci útok z pohľadu páchateľa. Ten ešte predtým zverejnil 11-stranový antisemitský "manifest".


Orbán podrobí maďarskú ústavu ucelenej revízii

Cieľom tejto revízie je podľa jeho slov zistiť, čo sa z ustanovení ústavy prijatej v roku 2011 osvedčilo a kde má medzery.

BUDAPEŠŤ. Predseda maďarskej vlády Viktor Orbán avizoval revíziu ústavy. Hovoril o tom v pravidelnom piatkovom rozhovore pre verejnoprávny rozhlas Kossuth Rádió. "Na jeseň začneme ucelenú revíziu základného zákona," povedal premiér, podľa ktorého tento proces môže trvať poldruha roka. Cieľom tejto revízie je podľa jeho slov zistiť, čo sa z ustanovení ústavy prijatej v roku 2011 osvedčilo, či sa naplnili očakávania, prípadne, kde zostali medzery. Orbán okrem revízie ústavy pripomenul, že v súvislosti s návrhom balíka protiimigračných zákonov, o ktorom začal rokovať parlament tento týždeň, je pred poslancami zákonodarného zboru aj - v poradí už siedma - novela ústavy. Ňou chce vláda upraviť ochranu súkromia a zriadiť správny súd, dodal.


DOBRÉ RÁNODobré ráno: Ďalší sľub Smeru, ktorý Kaliňák nedokáže splniť

Potrebujeme viac policajtov? Smer sľúbil, že ich viac bude.

Smer počas predvolebnej horúčky hral na migračnú strunu, čo sa odrazilo aj na jeho predvolebnom programe - takzvanom treťom sociálnom balíčku. Robert Fico sľuboval, že polícia prijme 2500 nových policajtov, čo malo stáť až sto miliónov eur. Zdá sa však, že plnenie predvolebných sľubov v tejto sezóne Smeru píliš nejde. Noví policajti v zbore stále nie sú. Peter Tkačenko sa o sľube rozpráva s Petrom Kováčom. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Eurokomisárka Věra Jourová Európskej komisii navrhne, aby zaradila rôznu kvalitu potravín na zoznam nekalých obchodných praktík. Navrhne to v apríli, keď bude komisia schvaľovať nový zoznam nelegálnych praktík. Komisárka vraví, že zo spoločného európskeho trhu odstránime dvojakú kvalitu potravín. Minister práce, sociálnych vecí a rodiny Ján Richter cche, aby sa strop odchodu do dôchodku v ústave stanovil na 65 rokov. Okrem toho uvažuje o ústavnej garancii troch pilierov, na obe zmeny by však potreboval aj hlasy opozície, ktorá chce najprv vidieť konkrétne návrhy. Koaličné rozhovory v Nemecku sú v koncovke, CDU/CSU sa s SPD dohodla na otázke vzdelávania. Podľa straníckych predstaviteľov však strany naďalej rozdeľujú rôzne veľké politické názory. Britská premiérka Theresa Mayová vyhlásila, že do siedmich týždňov dôjde k dohode s Európskou úniou o prechodnom období po odchode Británie z Únie. Británia z EÚ vystúpi najneskôr 30. marca 2019, a potom do 31. decembra 2020 potrvá prechodné obdobie. Android: RSS | SoundCloud | Stitcher | Pocket Casts | TuneIn iPhone (presmeruje vás do aplikácie): Apple podcasty (iTunes)  Pridajte sa do facebookovej skupiny Podcastový klub denníka SME. Môžete v nej diskutovať s tvorcami jednotlivých dielov a pomôcť nám s nápadmi na rôzne zlepšenia a úpravy.


Vo veku 35 rokov zomrel známy slovenský futbalista Juraj Halenár

Halenár zomrel

Fotogaléria

Archívny rozhovor

Profil Halenára

Reakcia otca

Špeciálne dresy

Ukončenie vyšetrovania

BRATISLAVA. Známy slovenský futbalista Juraj Halenár je mŕtvy. Ako prvá o tom informovala TV JOJ na svojom webe, totožnosť zosnulého neskôr potvrdila polícia či jeho bývalý klub ŠK Slovan Bratislava. Halenárovo telo našli v sobotu popoludní v bratislavskom parku zvanom Vrakunský lesopark. Iba vo štvrtok 28. júna oslávil 35. narodeniny, nezvestný bol od piatka. Na miesto, kde našli telo muža, mali podľa TV JOJ prísť jeho sestra aj niekoľko futbalistov. Televízii informáciu potvrdili tri nezávislé zdroje. "Totožnosť muža polícia zistila, ide o 35-ročného Trnavčana. Poverený príslušník v tejto súvislosti začal trestné stíhanie vo veci prečinu usmrtenia," uviedla pre TV JOJ Veronika Slamková, hovorkyňa KR PZ v Bratislave. Polícia neskôr na facebooku potvrdila nález mŕtvej osoby Juraja H.: "Potvrdzujeme správu o nájdení mužského tela vo Vrakúnskom lesíku dnes v Bratislave. Osoba bola nezvestná od 29. júna. Lekár nevylúčil cudzie zavinenie. Viac informácií nebudeme počas vyšetrovania poskytovať." Halenár sa narodil v Trnave, ale góly strieľal iba za bratislavské kluby - Inter (35), Petržalka (33) a najviac za Slovan (55). Na tuzemské pomery skvelo vybavený hráč patril k najväčším talentom slovenského futbalu. Na ME do 19 rokov (2002) získal bronz. O rok neskôr si zahral aj na MS do 20 rokov, Slováci skončili v osemfinále. Na oboch turnajoch bol lídrom Slovákov. Pred deviatimi rokmi mal zásadný podiel na postupe Petržalky do Ligy majstrov. V 2. predkole pamätným hetrikom zneškodnil slávny Celtic Glasgow. Mal dvadsaťjeden a predpovedali mu budúcnosť v prestížnom zahraničnom klube. Z rôznych dôvodov sa tak nakoniec nestalo. Na slovenskej scéne bol úctyhodným zberateľom trofejí. Slovenskú ligu vyhral päťkrát (štyrikrát so Slovanom, raz s Petržalkou), štyrikrát sa tešil i z triumfu v Slovenskom pohári (trikrát so Slovanom a raz s Petržalkou). So 125 gólmi sa stal počas sezóny 2014/2015 historickým rekordérom slovenskej ligy v počte strelených gólov. Reprezentačný dres si obliekol v troch zápasoch. Naposledy hrával 4. najvyššiu rakúsku súťaž v tíme SV Harreither Gaflenz.


SERVISPresťahovať sa dá aj bez stresu, urobia to za vás

Obyčajná rodina sa sťahuje dva-, možno trikrát za život. Nezabudnite, že zmenu adresy treba v priebehu niekoľkých dní nahlásiť úradom.

BRATISLAVA. Sťahovacia firma nemusí predstavovať len auto a zopár silných chlapov. Viaceré spoločnosti vás dnes už presťahujú na kľúč – rýchlo a bez stresu. Budete na to potrebovať niekoľko sto eur. Pri zmene adresy má človek viac možností – presťahovať byt vo vlastnej réžii alebo sa zbaliť sám a prenajať si na sťahovanie auto a ľudí. Najpohodlnejšie je nechať celý proces vrátane balenia „majetku“ na sťahovaciu firmu. Prípravám sa však ani v poslednom prípade úplne nevyhnete. Prvým krokom by malo byť vytriedenie vecí a vyhodenie všetkého, čo je staré, nefunguje alebo sa v domácnosti dlhšie nepoužíva. „Každý byt má svoju čiernu dieru, kde sa skladujú takéto veci. Každá škatuľa a skriňa je pri sťahovaní náklad navyše,“ konštatoval Miroslav Korduliak z firmy Movex services. Výber sťahovacej firmy netreba nechať na náhodu. Všetky svoje osobné veci totiž na čas odovzdávate do cudzích rúk. „Sťahovanie je intímna záležitosť,“ poznamenal. „Je dobré overiť sťahovaciu firmu cez portál Finstat alebo Obchodný register. Pozrieť sa, či nemá napríklad dlhy v Sociálnej poisťovni,“ radí konateľ spoločnosti Plusim Radoslav Stankoven. Jednoizbový byt presťahujeme v rámci Bratislavy od 100 do 150 eur. Sú v tom sťahovacie práce, doprava, obalové materiály požičiame zadarmo. Firma si ešte pred sťahovaním príde váš byt obzrieť. „Na obhliadke si pozrieme prístup, overíme, či sa všetky bremená budú dať bez problémov vyniesť z bytu,“ dodal Stankoven. Podľa množstva vecí a nábytku vám potom sťahovacia firma dodá počet ľudí a techniku. Ak zveríte celý proces firme, celý majetok rodiny vrátane nábytku môže byť na novom mieste za dva až tri dni. „Počítal by som s jedným dňom na balenie, ďalší deň by nasledovala preprava a tretí deň na vykládku,“ hovorí Stankoven. Väčšina ľudí sa však podľa neho obyčajne rozhodne, že si zbalí obsah bytu vo vlastnej réžii a sťahovaciu firmu si najme len na ich prevoz. V tom prípade si treba na balenie a sťahovanie vyčleniť najmenej jeden týždeň. Niektoré sťahovacie spoločnosti ponúkajú v takomto prípade nielen sťahovacie služby - vynesenie, prevoz a vyloženie vecí, ale poskytnú vám aj obalový materiál. „Bytovým klientom ponúkame za zálohu škatule a rôzne prepravky,“ spresnil Stankoven. Cena sťahovania závisí od služieb, ktoré firma poskytne. Za presťahovanie jednej izby – bez balenia - si špecializované firmy počítajú okolo 50 eur. „Jednoizbový byt presťahujeme v rámci Bratislavy od 100 do 150 eur. Sú v tom sťahovacie práce, doprava, obalové materiály požičiame zadarmo,“ hovorí Stankoven. Sťahovanie stredne veľkého trojizbového bytu na kľúč – teda aj s balením - vyjde podľa neho približne na 800 eur. Veľké kusy nábytku vám prevezú za príplatok. Takými bývajú starožitné masívne skrine, pianá, trezory alebo v poslednom čase moderné vírivky, či iné bremená s hmotnosťou nad 80 kilogramov. „Stáva sa, že si ich ľudia zadovážia napríklad ešte pred osadením bezpečnostných dvier. Neskôr zistia, že von to už nedostanú,“ vysvetľuje Stankoven. Sťahovanie so žeriavom potom môže cenu za sťahovanie aj zdvojnásobiť. Odborníci tiež radia: dobre si rozmyslite, ktorý nábytok so sebou na novú adresu beriete. „Lacný nábytok z veľkoobchodov s nábytkom nie je prispôsobený na opätovné skladanie a na prevoz v nákladnom aute v zloženom stave,“ upozornil Korduliak. Časť sťahovacích firiem poskytuje ako ďalšiu službu aj skladovanie. Ak napríklad potrebujete z bytu vysťahovať nábytok, ale nový byt ešte napríklad prerábate, za poplatok vám ho uskladnia. Poistenie vecí, ktoré sa cestou poškodia, prípadne stratia, býva v cene sťahovacích služieb. Každá firma má inú výšku poistenia. „Poškodenie a stratu vecí zákazníka kryjeme do výšky 800-tisíc eur,“ povedal Stankoven z Plusimu. Poistenie sa týka aj poškodenia vecí tretích osôb. Ak ide o menšie škody, spoločnosť môže ponúknuť zákazníkovi zľavu zo služby. „Po dohode so zákazníkom to môže byť päť percent z ceny služby,“ dodal Stankoven. Ale pozor, podmienkou je, že máte svoje veci dostatočne zabalené a ochránené pred poškodením. „Za nedbanlivo zabalené a pripravené veci nezoberie zodpovednosť žiadna sťahovacia firma ani poisťovňa,“ upozornil Korduliak. 1. Zmeniť si trvalý pobyt – treba zájsť na mestský alebo obecný úrad podľa novej adresy, kde sa prihlásite na trvalý pobyt. 2. Nový občiansky preukaz – treba ho vybaviť do 30 dní od zaevidovania nového trvalého pobytu. 3. Do ôsmich dní treba zmenu trvalého pobytu ohlásiť aj zdravotnej poisťovni – dá sa vybaviť aj e-mailom alebo poštou. 4. Novú adresu oznámte zamestnávateľovi, ten ju oznámi Sociálnej poisťovni. 5. Ostatní – mamičky na materskej, poberatelia sociálnych dávok, živnostníci, podnikatelia na to majú osem dní. 6. Živnostník zmenu adresy do 15 dní nahlási aj Živnostenskému úradu. 7. Pošta - aby ste mali dosť času oznámiť inštitúciám zmenu adresy, Slovenská pošta vám ešte šesť mesiacov môže posielať zásielky na pôvodnú adresu. 8. Káblová televízia - ak budete používať služby pôvodného poskytovateľa ako predošlý majiteľ bytu, stačí požiadať o prepis. Ak ju využívať nechcete a pôvodný majiteľ ju neodhlásil, treba podať výpoveď zmluvy. 9. Koncesionárske poplatky - ak sa sťahujete na miesto, kde predtým nik nebýval, máte oznamovaciu povinnosť: koncesionárske poplatky platí každý odberateľ elektriny. Prihlásiť sa dá prostredníctvom online prihlášky na stránke RTVS, SMS správou alebo na pošte. 10. Prehlásenie vozidla - ak sa sťahujete do iného okresu, do 15 dní musíte prehlásiť svoje auto a vymeniť tabuľky s evidenčným číslom.


Prelomová liečba rakoviny usmrtila pacienta. Úrady ju stopli

Upravené imunitné bunky pochádzali od darcu, terapia zlyhala.

BRATISLAVA. Terapia geneticky upravenými imunitnými bunkami bola vzrušujúcou revolúciou v liečbe rakoviny. Po presvedčivých úspechoch pri pilotných pokusoch však jeden z pacientov v dôsledku liečby zomrel. Smrť pacienta oznámila v pondelok francúzska biofirma Cellectis. Klinické štúdie, v ktorých sa firma venovala liečbe rakoviny pomocou takzvanej CAR-T technológie, následne pozastavila americká vládna agentúra na správu potravín a liečiv (FDA). Informoval o tom web MIT Technology Review. Cieľom pokusov bolo dokázať, že by mohla fungovať aj pokročilejšia verzia techniky CAR-T. Narozdiel od personalizovanej liečby, pri ktorej sa bunky vyrábali na mieru pre každého pacienta, v už stiahnutom liečebnom postupe vedci využívali bunky darcov. Darované bunky najskôr laboratórne upravili na zabijakov rakoviny a následne ich vpravili do tela chorého pacienta. Spočiatku CAR-T metóda slávila dramatický úspech, začiatkom roka pravdepodobne vyliečila dvojicu detí chorých na leukémiu. Iba minulý týždeň pritom získala povolenie od FDA iná zdravotnícka spoločnosť, Novartis. Prvá generácia CAR-T terapie, ktorá využívala vlastné upravené bunky pacienta, sa stala komerčne dostupná pre pacientov. Keďže sa bunky upravujú pre každého pacienta zvlášť, liečba v prepočte stojí zhruba 400-tisíc eur. Technológia, ktorá využíva darcov, mala dosiaľ úspešnú liečbu zjednodušiť, zlacniť a urýchliť. Úmrtie pacienta v štúdii Cellectis nie je jediné, ktoré možno pripísať pokusom s CAR-T. Jeden z pacientov vlani neprežil personalizovanú liečbu biotechnologickej firmy Juno. Výskumníci urobili v skúšobnej štúdii rýchlu zmenu a FDA firme umožnila pokračovať. Čoskoro však nasledovali ďalšie tri úmrtia. Spoločnosť Cellectis po smrti pacienta tak po počiatočných úspechoch okrem prepadu na burze čaká komplikované obdobie. Musí opätovne presvedčiť regulačné orgány, že sa dokáže pri klinických pokusoch vyhnúť tragickým stratám na životoch. DOI: 10.1126/scitranslmed.aaj2013


Shiffrinová po Flachau: Moja prvá jazda bol zlý vtip

Fenomenálna Američanka nielenže nepridala šieste slalomové víťazstvo v tejto sezóne, ale triasla sa aj o stupne víťazov.

FLACHAU. Ak sa organizátori nablýskaného nočného slalomu vo Flachau tešili na ďalšiu korunováciu Mikaely Shiffrinovej, museli byť sklamaní. Fenomenálna Američanka nielenže nepridala šieste slalomové víťazstvo v tejto sezóne, ale triasla sa aj stupne víťazov. Napokon skončila tretia spoločne so Švajčiarkou Wendy Holdenerovou. Po prvom kole bola až na piatom mieste a to bránky postavil jej tréner Jeff Lackie, čiže mala mať výhodu pred súperkami. "Najmä prvá moja jazda bol zlý vtip. Veľmi som chcela a takto to dopadlo," vravela Shiffrinová na tlačovej konferencii. V druhom kole pre ňu typickým spôsobom pritlačila na pedál a v kombinácii s parádnou technikou dosiahla najlepší čas zo všetkých. Manko z prvého kola už nedohnala. Po svojej prvej prehre v sezóne v slalome, ktorý dokončila, nezabudla uznať kvality konkurencie. "Frida Hansdotterová, Nina Lösethová a Wendy Holdenerová predviedli skvelé jazdy. Najmä Frida vo Flachau jazdila v inej lige ako my ostatné," doplnila uznanlivo Shiffrinová. Rakúski štatistici pripomínajú, že ani slávny Švéd Ingemar Stenmark, s 86 triumfami historický líder v počte triumfov v pretekoch SP, nemal v takom mladom veku na konte toľko víťazstiev ako ich má Shiffrinová (spolu s obrovským slalomom 27). Rodáčka z Vailu v Colorade oslávi 13. marca iba 22 rokov a pre porovnanie: fenomén súčasného mužského lyžovania Marcel Hirscher mal v jej veku 3 víťazstvá v pretekoch SP a ženská rekordérka v počte víťazných pretekov (76) Lindsey Vonnová štyri. V historickom kontexte bola lepšia ako Shifrinová iba jedna pretekárka: legendárna Rakúšanka Annemarie Moserová-Pröllová so 41 víťazstvami. "Nezvíťazila som, ale nemyslím si, že je dôvod na paniku. Vo Flachau mi to nevyšlo. Tretie miesto však neznamená, že som sa dostala mimo súťažnej dráhy," dodala dvojnásobná majsterka sveta a olympijská víťazka Shiffrinová. Na čele poradia SP v najtočivejšej disciplíne stále má komfortný náskok 125 bodov pred Veronikou Velez-Zuzulovou, ktorej flachauské "nočné" preteky tiež nevyšli podľa predstáv. "Od pohody som mala ďaleko. Choroba, ktorá ma chytila v Záhrebe, ma poznačila. Som rada, že po tomto slalome si už konečne oddýchnem a naberiem nové sily," vravela Velez-Zuzulová po 5. mieste. Suverénny triumf Fridy Hansdotterovej v najštedrejšie dotovanom slalomovom podujatí Svetového pohára žien znamená, že 6 týždňov pred majstrovstvami sveta v St. Moritzi sa rozšíril medailový okruh favoritiek. Švédska rutinérka Hansdotterová v starom roku márne hľadala formu z uplynulej "glóbusovej" sezóny, ale po novom roku sa solídne rozbehla. K štvrtému miestu zo Záhrebu a tretiemu z Mariboru pridala víťazstvo a šek na 70 561 eur z Flachau. "Jednoducho mi to tu vyhovuje. Flachau mám veľmi rada. V prvej jazde som urobila aj jednu veľkú chybu, ale našťastie, zostala som na trati a došla do cieľa. Verím, že moja forma bude smerom k majstrovstvám sveta už len stúpať. Tie sú predsa vrcholom sezóny," uviedla Hansdotterová na tlačovej konferencii po pretekoch. Najlepšie svetové slalomárky si teraz na takmer tri týždne vydýchnu. Najbližšou akciou Svetového pohára z ich pohľadu budú tzv. mestské preteky v Štokholme v posledný januárový deň. Bude sa súťažiť v paralelných slalomových jazdách vylučovacím systémom s rovnakým prídelom bodov ako v klasickom slalome SP. Potom už nadíde dlhoočakávaný vrchol sezóny, majstrovstvá sveta vo švajčiarskom Sankt Moritzi. Slalomárky sa tam predstavia v samom závere 18. februára.


Opozičné strany žiadajú ukončiť ťažbu uhlia na hornej Nitre do roku 2023

Štyri strany podpísali deklaráciu o spravodlivej transformácie regiónu hornej Nitry.

BRATISLAVA. Opozičné politické strany žiadajú spravodlivú transformáciu hornej Nitry. Strany SaS, OĽaNO, Spolu a Progresívne Slovensko podpísali deklaráciu, ktorá okrem iného hovorí o ukončení ťažby hnedého uhlia v spomínanom regióne do roku 2023. "Výsledkom bude ušetrených 100 miliónov eur, na ktoré sa skladajú odberatelia elektriny. Výsledkom bude aj pozitívny vplyv na životné prostredie, zdravie obyvateľov a takisto zdravie baníkov,“ povedal na utorňajšej tlačovej besede poslanec za stranu SaS Karol Galek. Poslanec za hnutie OĽaNO Eduard Heger je presvedčený, že do transformácie regiónu hornej Nitry sa musia zapojiť všetci. „Na financovanie transformácie vidíme zdroje najmä v Európskej únii,“ podotkol Heger, ktorý hovorí aj o čerpaní prostriedkov na transformáciu regiónu zo štátneho rozpočtu. „Máme veľkú príležitosť na zabezpečenie spravodlivej transformácie,“ konštatoval Heger.Skrátenie podpory ťažby hnedého uhlia určeného na výrobu elektriny v nováckej tepelnej elektrárni nevylúčil ani premiér Peter Pellegrini. V súčasnosti platí všeobecný hospodársky záujem, na základe ktorého by mala byť podpora, ktorú platia vo svojich faktúrach všetci odberatelia elektriny, zabezpečená pre Hornonitrianske bane do roku 2030. Vládni predstavitelia však už viackrát avizovali, že toto obdobie by sa mohlo skrátiť do roku 2023.„Pred rezortom hospodárstva stojí vážna úloha. Ministerstvo hospodárstva začalo rokovať s Európskou komisiou o postupnom prechode uhoľného baníctva na hornej Nitre na iné spôsoby fungovania tak, aby v prípade, že Slovensko bude postupne utlmovať dotovanie ťažby hnedého uhlia, aby nikto neprišiel o prácu, ale aby každý mohol plynule prejsť na iné formy zamestnávania,“ povedal po pondelňajšom stretnutí s ministrom hospodárstva Petrom Žigom premiér Pellegrini. Podľa neho Slovensko už v súčasnosti bojuje o dodatočné peniaze z Európskej únii, ktoré by sa mali použiť na aktivity súvisiace s ukončením dotovania ťažby uhlia. „Mohli by sme získať z takzvaného inovačného fondu niekoľko stoviek miliónov eur, ktoré by mohli byť cielene investované do tohto regiónu,“ dodal Pellegrini.Minister hospodárstva Peter Žiga zatiaľ o konkrétnych termínoch ukončenia dotovania ťažby uhlia hovoriť nechcel. „Tá pozícia slovenskej vlády je úplne jasná. My komunikujeme s Európskou komisiou, ktorá má záujem, aby Slovensko už nepodporovalo nákup elektriny vyrábanej z domáceho uhlia. Rokujeme o tom, že dobre, ak by sa mal termín z roku 2030 posunúť na skoršie obdobie, musíme mať alternatívy pre tento región a tie alternatívy musia byť rôzneho charakteru. Od výstavby cestnej infraštruktúry po alternatívne obnoviteľné zdroje energií cez vytvorenie nových pracovných miest v Prievidzi po tom, ako sa tí ľudia budú rekvalifikovať,“ povedal minister Žiga.Zároveň uviedol, že v súčasnosti sa nehovorí o zatváraní baní, ale o postupnom ukončení dotovania ťažby uhlia spotrebiteľmi elektriny. Tí v súčasnosti zaplatia vo svojich faktúrach za elektrinu ročne zhruba 90 až 100 miliónov eur.


Pre podnikateľov je vyhlásená výzva na zhodnocovanie bioodpadu

Z eurofondovom je vyčlenených na výstavbu bioplynových staníc 15 miliónov eur.

BRATISLAVA. Podnikatelia z celého Slovenska môžu požiadať o prostriedky na výstavu nových bioplynových staníc, v ktorých sa z biologicky rozložiteľného odpadu stáva elektrická energia a teplo. Ministerstvo životného prostredia SR totiž v stredu vyhlásilo eurofondovú výzvu, na ktorú vyčlenilo 15 miliónov eur. Cieľom výzvy je podľa ministerstva vytvoriť nové kapacity na zhodnocovanie biologicky rozložiteľného odpadu z domácností, jedální, reštaurácií či obchodu a znižovať tak jeho skládkovanie. O nenávratný finančný prostriedok môžu záujemcovia žiadať až do vyčerpania prostriedkov. Envirorezort zároveň pripomína, že v rámci Operačného programu Kvalita životného prostredia už podporil celkovo 272 žiadostí v oblasti odpadového hospodárstva za viac ako 158 miliónov eur. Sumou 33 miliónov eur zároveň podporil 254 žiadostí na nákup kompostérov.


Severná Kórea vypálila rakety smerom k Japonskému moru

KĽDR odpálila raketu naposledy v novembri 2017.

SOUL. Severná Kórea v sobotu ráno pred 3:00 SELČ vypálila niekoľko rakiet krátkeho doletu z prístavného mesta Wonsan na východe krajiny smerom ďalej na východ k Japonskému moru. S odkazom na juhokórejskú armádu o tom informujú svetové agentúry. Južná Kórea teraz spolu s americkými úradmi analyzuje detaily striel, oznámilo vrchné veliteľstvo juhokórejskej armády. Pchjongjang podľa agentúry Reuters stupňuje tlak na Washington po krachu februárového nukleárneho summitu. Rakety vypálil prvýkrát od roku 2017. Podľa amerických a juhokórejských armádnych veliteľov leteli strely do vzdialenosti 70 až dvesto kilometrov a potom spadli do oceánu. Pôvodné správy hovorili iba o jednej rakete. "Severná Kórea je očividne roztrpčená tým, čo sa javí ako nedostatočná flexibilita Trumpovej administratívy ohľadom zmiernenia sankcií a jej príklonom k politike maximálneho tlaku," povedal agentúre Reuters analytik Harry Kazianis. Severná Kórea v polovici apríla oznámila, že otestovala novú taktickú navádzaciu zbraň. Na prvý podobný test od neúspešného februárového summitu s americkým prezidentom Donaldom Trumpom vtedy dohliadal diktátor Kim Čong-un. Či ide o raketu či iný typ zbrane, to Pchjongjang neuviedol. Označenie taktická sa však používa pre strely krátkeho doletu do niekoľkých stoviek kilometrov, takže územie Spojených štátov by pravdepodobne nedosiahla. Juhokórejskí experti sa podľa agentúry Reuters na základe informácií poskytnutých Pchjongjangom zhodovali, že išlo o strelu krátkeho doletu, ktorá môže byť odpaľovaná zo zeme, vzduchu či mora a likvidovať lode, tanky či lietadlá. Americký prezident Donald Trump sa severokórejského vodcu Kim Čong-una snaží presvedčiť o jadrovom odzbrojení Kórejského polostrova, ich februárové rokovanie však stroskotalo na severokórejskej požiadavke zrušenia všetkých amerických sankcií. Rozhovory odvtedy nepokročili a KĽDR pohrozila tým, že prehodnotí zastavenie raketových a jadrových testov. Podľa satelitných snímok v posledných týždňoch začala obnovovať činnosť najmenej na jednej základni slúžiacej pred začiatkom rozhovorov k raketovým testom.


Klimatický pochod v Paríži narušili výtržníci z hnutia black blocs

Medzi účastníkov pochodu sa zamiešalo asi 1000 radikálnych aktivistov.

PARÍŽ. Francúzska polícia v sobotu použila slzotvorný plyn proti účastníkom dvoch rôznych demonštrácií, ktoré sa konali na dvoch miestach hlavného mesta Paríž. Informovala agentúra DPA. Polícia bola nútená použiť slzotvorný plyn po tom, ako sa do davu účastníkov pochodu za ochranu klímy dostali radikálni výtržníci, ktorí vyvolávali konflikty s policajtmi, podpaľovali odpadkové koše, hádzali zápalné fľaše a rozbíjali výklady kolobežkami odstavených na uliciach v rámci zdieľanej služby. Polícia následne žiadala od pokojných demonštrantov, aby sa od násilníkov na klimatickom pochode oddelili. Na internete sa medzičasom objavili aj správy, že niektorí zo spoluorganizátorov pochodu akciu predčasne ukončili - práve z dôvodu násilností. Takúto výzvu zverejnila na Twitteri organizácia Greenpeace, ako aj aktivisti zo združenia Youth for Climate. Parížska prefektúra neskôr vydala správu, že klimatický pochod pokračuje po svojej vopred vytýčenej trase. Jeho pokojných účastníkov však vyzvala na ostražitosť. Polícia informovala, že medzi asi 15.200 účastníkov tohto pochodu, ktorý sa začal pri Luxemburskej záhrade a smeroval k parkovému areálu v štvrti Bercy, sa zamiešalo asi 1000 aktivistov radikálneho hnutia black blocs. Títo radikáli sa zvykli pridávať aj k protivládnym pochodom tzv. žltých viest, pričom okrem násilností voči policajtom sa dopúšťali i ničenia zaparkovaných áut, obchodov, či mestského mobiliáru. Aj preto parížska prefektúra vydala zákaz verejných zhromaždení na triede Champs-Elysées a v blízkosti vládnych budov v centre Paríža. Napriek tomuto zákazu sa však v blízkosti triedy Champs-Elysées v sobotu uskutočnilo zhromaždenie tzv. žltých viest. Polícia aj tam na rozohnanie jeho účastníkov použila slzotvorný plyn. Policajti počas pochodu tzv. žltých viest zaistili najmenej 152 osôb a ďalších 302 prípadov riešili dohovorom. Spomedzi týchto 152 zaistených bolo najmenej 90 vzatých do vyšetrovacej väzby, informoval spravodajský portál LCI. Do hliadkovania v uliciach Paríža bolo v sobotu nasadených viac ako 7000 policajtov - okrem iného aj pre to, že v meste sa konal aj protestný pochod proti vládnemu návrhu dôchodkovej reformy. Súčasne je dnešná sobota vo Francúzsku i dňom kultúrneho dedičstva. Pochody za ochranu klímy sa okrem Paríža konali aj v ďalších mestách Francúzska. Sprevádzala ich celosvetová akcia World CleanUp Day.


V areáli výrobného závodu Volva v Göteborgu vypukol požiar

GÖTEBORG. V areáli najdôležitejšieho výrobného závodu švédskej automobilky Volvo vypukol v pondelok v Göteborgu požiar. Na uhasení plameňov v tamojšej štvrti Torslanda pracovali štyri desiatky požiarnikov zo šiestich útvarov, ktorým sa požiar v jednej z budov závodu podarilo dostať pod kontrolu. K ujme na zdraví, ale ani narušeniu výroby podľa dostupných informácií nedošlo. Obyvateľov z domov v okolí závodu preventívne evakuovali. Zábery z dejiska požiaru ukazujú hustý dym stúpajúci z plameňmi zasiahnutého požiaru. Správy zo Švédska zatiaľ o príčine požiaru, ktorú zrejme objasní vyšetrovanie, nehovoria.


Štvrť milióna francúzskych domácností zostalo bez elektriny

Aj keď tlaková níž Leiv slabne, na nedeľu meteorológovia predpovedajú opäť extrémne nepriaznivé počasie.

PARÍŽ. Až štvrť milióna francúzskych domácností sa v sobotu ocitlo bez elektrickej energie v dôsledku ničivej tlakovej níže Leiv, ktorá zasiahla najmä regióny Gironde, Charentes a Charentes-Maritime na juhozápade Francúzska. Prudký nárazový vietor dosahoval miestami rýchlosť až 148 km za hodinu. Zo zasiahnutých regiónov nehlásia žiadnych zranených. Hasiči však v noci na sobotu zasahovali viac ako 140-krát, a to hlavne kvôli vyvráteným stromom, ale aj škodám spôsobeným na energetickej sieti. Na niekoľko hodín bola v oboch smeroch prerušená doprava na železničnej trati Paríž-Bordeaux. Z preventívnych dôvodov bola v oblasti Bordeaux od sobotňajšej polnoci zastavená nákladná automobilová doprava. Aj keď Leiv podľa meteorológov slabne, na nedeľu predpovedajú na francúzskom pobreží Atlantického oceánu opäť extrémne nepriaznivé počasie. Spôsobí ho tlaková níž Marcel, ktorú by mal sprevádzať vietor s rýchlosťou 100 až 110 km/h. V piatok zasiahla západ Francúzska tlaková níž Kurt, ktorú sprevádzal vietor so silou do 135 km/h. O život prišla jedna žena z mesta Nantes, na ktorú sa zrútil múr domu. Francúzske úrady vyzvali obyvateľov krajiny na opatrnosť, a to najmä na cestách, keďže vo viacerých regiónoch je tento víkend začiatkom zimných prázdnin.


USA zrušia sankcie voči šéfovi venezuelskej tajnej služby, ktorý prebehol

Američania dúfajú, že inšpiruje ďalších.

WASHINGTON. Americký viceprezident Mike Pence v utorok oznámil, že USA zrušia sankcie voči prepustenému šéfovi venezuelskej tajnej služby Cristopherovi Figuerovi po tom, ako Figuera podporil povstanie lídra opozície Juana Guaidóa. Informovala o tom agentúra AFP. Manuel Ricardo Cristopher Figuera bol z postu šéfa venezuelskej tajnej služby SEBIN prepustený minulý týždeň, napísal na svojej webovej stránke peruánsky denník El Comercio. Pence podľa AFP dúfa, že prebehnutie generála Figueru inšpiruje aj ďalších venezuelských vrcholných predstaviteľov, aby odišli od prezidenta Nicolása Madura. "Dúfam, že kroky, ktoré dnes naša krajina podniká, povzbudia aj ostatných k tomu, aby nasledovali príklad generála Christophera Figueru," povedal. Spojené štáty budú uvažovať o uvoľnení sankcií pre všetkých, ktorí podporia ústavu a právny štát, povedal Pence. Figuera a ďalší vrcholní predstavitelia venezuelskej tajnej služby boli na americký sankčný zoznam zaradení vo februári tohto roka. Pence takisto oznámil, že americká nemocničná loď USNS Comfort sa v júni vráti do oblasti Latinskej Ameriky na päťmesačnú misiu. Cieľom misie má byť pomoc susedným krajinám poskytujúcim starostlivosť miliónom Venezuelčanov, ktorí svoju krajinu opustili. Protesty sa vo Venezuele začali šíriť od 23. januára, keď sa líder opozície Guaidó vyhlásil za úradujúceho prezidenta. Napätie v krajine sa vystupňovalo minulý týždeň, keď Guaidó vyzval na povstanie jednotky verné prezidentovi Madurovi. Podľa údajov OSN sa Venezuela už piaty rok nachádza v recesii, ktorá od roku 2015 vyhnala z krajiny viac ako 2,7 milióna ľudí. Väčšina z nich utiekla pred biedou a neistotou, pričom takmer štvrtina z 30 miliónov Venezuelčanov, ktorí v krajine zostali, zúfalo potrebuje humanitárnu pomoc.


Izrael v posledných týždňoch zaznamenal vážne narušenie signálu GPS

Narušenia signálu podľa úradov mali vplyv na sledovanie letových dráh.

JERUZALEM. Izrael zaznamenal v posledných týždňoch opakované výrazné narušenie signálu GPS. Vo štvrtok o tom informovalo izraelské stredisko letovej kontroly. Narušenie signálu, ktorého zdroj zostáva záhadou, bolo podľa izraelských úradov síce veľmi vážne, ale neohrozilo leteckú dopravu. Narušenia signálu podľa úradov mali vplyv na sledovanie letových dráh, ale nie štartov či pristátí lietadiel. Izrael tieto narušenia vyšetruje, tieň podozrenia padá podľa niektorých izraelských médií na Rusko, ktoré už zo snahy narúšať signál GPS obvinilo viacero krajín. Izrael má však s režimom ruského prezidenta Vladimira Putina pomerne dobré vzťahy, na rozdiel od Iránu, krajiny, ktorá sa vyhráža zničením Izraela.


Nemecko zachráni dieselové autá za dve miliardy eur

Existujúce autá dostanú aktualizáciu softvéru.

BERLÍN. Zástupcovia automobiliek a politickí predstavitelia v Nemecku sa dohodli na veľkej investícii, ktorá má znížiť emisie súčasných dieselových áut. Úprave sa podrobia všetky dieselové autá v krajine, ktoré v súčasnosti spĺňajú emisné normy Euro 5 a Euro 6. Podrobnejšie informácie o pláne by mali byť známe v auguste. Záchranný plán by mal stáť dve miliardy eur a automobilky prispejú na každú úpravu auta sumou 100 eur. O pláne informoval týždenník Automotive News. Vďaka softvérovej úprave by mali emisie oxidov dusíka (NOX) klesnúť o 20 percent. Vznikne výbor, ktorý bude priebežne sledovať dopad novej softvérovej úpravy v jednotlivých mestách a konkrétnych autoparkoch. Výsledky potom ukážu, či v budúcnosti dôjde k úplnému zákazu dieselových áut. Nemecké automobilky sa už postupne pridávajú k plánu. Audi sľúbilo, že upraví 850-tisíc áut. Pri šesť a osemvalcových motorov urobí Audi úpravu zadarmo. Automobilka tak chce predísť možnému zákazu ich áut. Okrem Audi už úpravu softvéru rieši aj Daimler, ktorý investuje 220 miliónov eur, aby upravil viac ako 3 milióny dieselových Mercedesov.


Rusi chcú konkurovať Tesle, projekt zatiaľ vyzerá ako zlý vtip

Moderná technológia v aute zo 70. rokov.

MOSKVA. Ruský zbrojársky koncern Kalašnikov, známy po celom svete rovnomennou útočnou puškou, vyvíja technológiu pre vlastný elektromobil. Do budúcnosti má s ním veľké plány - mal by sa údajne stať konkurentom americkej automobilky Tesla, ktorá sa špecializuje na výrobu áut na elektrický pohon. S odvolaním sa na oznámenie ruskej spoločnosti o tom informovali tamojšie médiá. Systém elektromobilu CV-1, ktorého koncept predstavila firma na medzinárodnom fóre Armija-2018 v blízkosti Moskvy, je zakomponovaný do karosérie starého kombi IŽ-21252, ktorý vychádzal z Moskviča 412 a v Iževsku sa vyrábal v rokoch 1973 až 1997. Elektromobil bude mať výkon 220 kilowattov a dojazd až 350 kilometrov, uviedla agentúra TASS. Zrýchlenie z nuly na 100 kilometrov za hodinu by mal automobil dosiahnuť za šesť sekúnd. "Chceme sa stať konkurentom práve Tesly, pretože ide v súčasnej dobe o úspešný projekt v oblasti elektromobilov. Chceme sa mu takto aspoň vyrovnať," povedala agentúre RKB zástupkyňa koncernu Sofija Ivanovová. Koncern podľa svojho oznámenia vyvinul celý rad vlastných zložitých systémov. Patrí medzi ne napríklad aj palubné ovládanie, ktoré umožnia vodičovi sledovať stav motora alebo meniča napätia a batérie automobilu.


V Stredozemnom mori zachránili ďalších asi tisíc utečencov

Do Talianska dorazilo v tomto roku už asi 51-tisíc utečencov.

RÍM. Ďalších asi 1000 utečencov zachránili v utorok v Stredozemnom mori pri pobreží Líbye. Ako informovala talianska pobrežná stráž, stalo sa tak počas ôsmich záchranných operácií. Migranti sa pokúšali dostať do Európy na šiestich nafukovacích člnoch a dvoch menších lodiach. Na záchranných operáciách sa okrem talianskej pobrežnej stráže podieľali aj plavidlá námornej misie EÚ Eunavformed a mimovládnych organizácií Jugend Rettet a SOS Mediterranee. Do Talianska dorazilo v tomto roku už asi 51.000 utečencov, čo je o 42 percent viac v porovnaní s rovnakým obdobím uplynulého roka.


Nezamestnanosť v Japonsku je najnižšia za takmer 26 rokov

V máji bolo bez práce 1,51 milióna ľudí.

TOKIO. Nezamestnanosť v Japonsku v máji padla na najnižšiu úroveň za takmer 26 rokov. Miera nezamestnanosti na sezónne upravenej báze v máji klesla na 2,2 percenta z 2,5 percenta v apríli, uviedlo japonské ministerstvo pre vnútorné záležitosti a komunikáciu. To je najmenej od júla 1992, keď sa miera nezamestnanosti nachádzala na úrovni 2,1 percenta. Celkovo bolo v máji bez práce 1,51 milióna ľudí po 1,72 milióna v predchádzajúcom mesiaci. Separátna správa ministerstva ukázala, že spotrebiteľské ceny v Tokiu sa v júni zvýšili o 0,6 percenta po 0,4-percentný náraste v máji. Jadrová inflácia, do ktorej sa nezapočítavajú ceny čerstvých potravín a energií, sa zrýchlila na 0,4 percenta z 0,2 percenta.


Americkí vedci predstavili možnosť ako vytvoriť časti srdca

BRATISLAVA. Vedci prišli s prevratným spôsobom, ako vytvoriť srdcové tkanivo s využitím 3D biotlače. Predstavuje významný krok k tvorbe orgánov v laboratórnych podmienkach. Výsledky uverejnil prestížny časopis Science. „Predstavili sme možnosť, ako vytvoriť časti srdca, napríklad srdcovú chlopňu alebo malú srdcovú komoru, ktoré budú schopné vykonávať svoju fyziologickú funkciu,“ vysvetľuje v tlačovej správe Carnegieho–Mellonovej univerzity profesor medicínskeho inžinierstva a vedúci výskumu Adam Feinberg. Metóda, ktorú vyvinuli vo Feinbergovom laboratóriu, umožňuje pomocou snímok z magnetickej rezonancie (MRI) vytvoriť konkrétne orgány, doslova na mieru pre každého pacienta. „Pomocou informácie z MRI sme schopní urobiť vernú reprodukciu anatomických štruktúr daného pacienta,“ hovorí Feinberg. Každý orgán ľudského tela sa skladá zo špecializovaných buniek. Na to, aby držali pohromade a dokázali vytvárať tkanivá, potrebujú „lešenie“, ktoré im poskytuje medzibunková hmota. Bunky v ľudskom tele si túto hmotu vytvárajú samy. Je zložená z rôznych proteínov a okrem opornej funkcie pomáha bunkám v regulácii alebo diferenciácii. Doterajšie metódy však neumožňovali vytvoriť „lešenie“ v laboratórnych podmienkach. Hlavným problémom bola štruktúra kolagénu, ktorý je základným proteínom medzibunkovej hmoty. „Kolagén je mimoriadne lákavý biomateriál pre 3D tlač, pretože sa nachádza v každom tkanive v tele,“ vysvetľuje Andrew Hudson, doktorand z laboratória Adama Feinberga. „Problém pri 3D tlači kolagénu spočíva v tom, že na začiatku je proteín v tekutej forme. Ak sa ho pokúsite vytlačiť na vzduchu, vytvoríte na svojej platforme iba kaluže,“ dodáva Hudson. Problém s tekutosťou kolagénu vyriešila metóda FRESH, ktorú pred štyrmi rokmi vytvorili vo Feinbergerovom laboratóriu. V gélovom kúpeli je kolagén ukladaný „vrstvu po vrstve“. Keď stuhne, vytvorí kolagénovú kostru. Po vybraní kolagénu z kúpeľa sa zvyšky gélu odstránia zahriatím. Keďže stačí zmena teploty z izbovej na telesnú, nedochádza pri tomto kroku k poškodeniu kolagénovej kostry. Využitie metódy FRESH v 3D biotlači je prelomové, pretože umožňuje vytlačiť kolagénovú kostru, ktorá je základom väčšiny ľudských orgánov. Na ňu možno nasadiť bunky a vytvoriť konkrétne tkanivo alebo menší orgán. Výhodou metódy je, že nie je obmedzená iba na kolagén. Môže sa využiť aj pri tvorbe ďalších štruktúr, ktoré sa nachádzajú v medzibunkovej hmote, ako napríklad fibrín alebo kyselina hyalurónová. „Čaká nás ešte mnoho rokov práce,“ priznáva Feinberg. Napriek tomu ide o veľký pokrok v tkaninovom inžinierstve. Na transplantáciu srdca čaká len v Spojených štátoch viac ako štyritisíc ľudí. Vedci na celom svete sa snažia nájsť vhodný spôsob, ako tento problém vyriešiť. Okrem biotlače, na ktorú sa špecializuje Feinbergove laboratórium, vidia možnosť aj v použití kmeňových buniek. DOI: 10.1126/science.aav9051


Juventus Turín sa dohodol s Ajaxom Amsterdam na prestupe devätnásťročného obrancu

V utorok by už mal byť u lekára v Taliansku.

TURÍN. Prestup holandského futbalistu Matthijsa de Ligta z Ajaxu Amsterdam do Juventusu Turín je údajne spečatený. Zástupcovia talianskeho majstra dali holandskému tímu bankové záruky a hráča by mali už vo štvrtok predstaviť médiám. Informovala o tom agentúra AFP s odvolaním na viaceré talianske aj holandské médiá. Portál Calciomerato napísal, že de Ligt v utorok pricestuje do Turína, v stredu absolvuje lekárske vyšetrenia a vo štvrtok sa stretne na tlačovej konferencii s médiami. S Juventusom by mal podpísať päťročnú zmluvu v hodnote 12 miliónov eur vrátane bonusov, Ajax by mal dostať odstupné 75 miliónov eur. Výkupná klauzula my mala mať hodnotu 150 miliónov eur. Devätnásťročný obranca odohral v uplynulej sezóne vo všetkých súťažiach 117 zápasov za Ajax, zaznamenal 13 gólov. Jeden z nich aj do siete Juvenutusu, ktorý Ajax vyradil v Lige majstrov vo štvrťfinále. Národný dres Holandska obliekol v 17 zápasoch.


STĹPČEK MÁRIUSA KOPCSAYANulová šanca

V zložitej kauze utrpeli najviac občania, ktorí nebývajú vo svojich bytoch. A to ide o jednu jedinú bytovku.

Pod pojmom Glance House sa nám vynorí spletitý príbeh, v ktorom sa ťažko orientuje, nieto ešte hľadá kladný hrdina. Developer Číž, ktorý rozbehol výstavbu tejto smutne známej bytovky v Bernolákove, sa dočkal oslobodzujúceho rozsudku. Údajný podvod sa vraj neudial. Skutok sa nestal, ale nestalo sa nič ani ďalším ľuďom, ktorí v kauze hrali nejakú úlohu: niekdajší generálny prokurátor Trnka, Čížova bývalá spoločníčka Šlachtová, či známy biznismen Kočner... Aj keď Čížovi nemusíme vo všetkom veriť a o niektorých jeho krokoch môžeme pochybovať, odôvodňoval ich obavami pred mafiou, pred silnejšími a prefíkanejšími hráčmi na trhu. Systém ho však zjavne neochránil. Čo je však oveľa vážnejšie zistenie, nedokázal po celých sedem rokov – počas ktorých sa kauza vlečie – ochrániť predovšetkým ľudí, ktorí za byty zaplatili zálohy a nemajú zatiaľ nič... A to ide o jednu jedinú bytovku. Akú asi majú šancu občania v prípadoch, ktoré sú zložitejšie a nepôsobí pri nich mediálny tlak?


V trnavskej automobilke dávajú bokom agentúry, uprednostnia trvalý pracovný pomer

Nábeh výroby e-áut stavy zamestnancov dramaticky neovplyvní, tvrdí automobilka.

TRNAVA. Trnavská automobilka Groupe PSA Slovakia ráta v najbližších dvoch až troch rokoch so stabilnou zamestnanosťou bez väčších výkyvov. Pokračovať bude v trende posilňovania zamestnávania na trvalý pracovný pomer, ustupovať bude od spolupráce s pracovnými agentúrami.„Nebudeme potrebovať menej ľudí, ale nebudeme stavy ani dramaticky navyšovať,“ povedal personálny riaditeľ automobilky Ľubomír Kollár, ktorý očakáva v personálnej oblasti stabilitu. Zásadný vplyv na počet zamestnancov nebude mať ani postupný nábeh výroby vozidiel s elektrickými motormi. „Na týchto autách je menej montážnickej práce, čo sa týka motora, ale na druhej strane treba vyrobiť batérie. Takže nové technológie nejakú prácu škrtajú, ale niečo zasa prinášajú,“ dodal Kollár. V tejto súvislosti podčiarkol potrebu vzdelávania ľudí, pretože pre prácu s batériami už potrebujú certifikát, že môžu pracovať na elektrickom zariadení.Groupe PSA Slovakia zamestnáva v Trnave 4 500 ľudí, z toho 4 250 pracovných postov priamo súvisí s výrobou. Priemerná mzda výrobných zamestnancov v podniku dosiahla v minulom roku 1 177 eur, celková priemerná mzda, bez zarátania manažmentu, 1 557 eur.Trnavská automobilka vyrobila v minulom roku 352 007 vozidiel, čo je v jej trinásťročnej histórii rekordné číslo. Ak sa v tomto roku nič zásadné na trhu neudeje, tak podľa jej hovorcu Petra Šveca bude rok 2019 nad úrovňou toho minulého.


Starbucks plánuje rásť, v Číne chce otvoriť tisíce nových predajní

Americký reťazec plánuje v nasledujúcich rokoch otvoriť na čínskom trhu takmer 3-tisíc nových prevádzok.

SEATTLE. Americký reťazec kaviarní Starbucks plánuje v nasledujúcich rokoch otvoriť na čínskom trhu takmer 3000 nových prevádzok. Ako spoločnosť oznámila, do konca roka 2022 chce mať v druhej najväčšej ekonomike sveta 6000 kaviarní, čo v porovnaní s terajším stavom znamená takmer zdvojnásobenie ich počtu. V súčasnosti ich Starbucks má v krajine okolo 3300. Na splnenie svojich plánov musí spoločnosť otvoriť v Číne ročne zhruba 600 nových kaviarní, teda približne každých 15 hodín jednu. Nové plány sú omnoho ambicióznejšie, než bol predchádzajúci cieľ americkej siete, ktorá v decembri otvorila v Šanghaji svoju najväčšiu kaviareň na svete. Firma pôvodne plánovala otvoriť v Číne každý rok 500 nových kaviarní. Starbucks očakáva, že nové plány expanzie mu umožnia zvýšiť do roku 2022 tržby na trojnásobok a prevádzkový zisk na dvojnásobok v porovnaní s ich hodnotou v roku 2017. Biznis spoločnosti rastie v Číne a iných ázijských krajinách podstatne rýchlejšie než na domácom trhu. Tržby z Číny a Ázijsko-tichomorského regiónu vzrástli v minulom štvrťroku medziročne o 54 percent. Na porovnanie, v regióne zahrňujúcom USA, Kanadu a Latinskú Ameriku sa tržby firmy Starbucks za dané obdobie zvýšili len o 8 percent.


Ukrajinský novinár obvinený zo špionáže sa na súde vyhlásil za nevinného

MOSKVA. Na moskovskom súde sa v utorok začalo predbežné vypočutie v prípade ukrajinského novinára Romana Suščenka, ktorého zadržali a obvinili v Rusku zo špionáže. Suščenko sa na pojednávaní vyhlásil za nevinného v plnom rozsahu, informoval jeho ruský advokát Mark Fejgin. Predbežné vypočutie sa konalo za zatvorenými dverami vzhľadom na citlivosť niektorých dokumentov. Súd potom odročil pojednávanie na stredu, uviedla agentúra Ukrinform. V prípade uznania za vinného hrozí Suščenkovi až 20 rokov väzenia. Vo väzbe je od októbra 2016. Moskovský súd mu 24. januára opäť predĺžil väzbu o ďalšie dva mesiace, a to do 30. marca. Mark Fejgin ešte v decembri 2017 tvrdil, že vyšetrovatelia vyvíjajú na Suščenka psychický tlak, aby sa priznal. Vraj mu hovoria, aby popremýšľal, či strávi 20 rokov vo väzení, alebo začne spolupracovať. "Vyšetrovatelia dokončujú svoju prácu a snažia sa naskočiť na posledný vlak, aby získali priznanie viny," povedal Fejgin. Ako tvrdí ruská Federálna bezpečnostná služba (FSB), plukovníka Suščenka z Hlavnej správy rozviedky (GUR) Ministerstva obrany Ukrajiny zatkla 30. septembra 2016 v Moskve, kde bol na "špionážnej misii". Podľa FSB zbieral tajné informácie o ruských ozbrojených silách a Národnej garde, pričom ich zverejnenie by podkopalo obranyschopnosť Ruska. Súd rozhodol o uvalení väzby na Suščenka 1. októbra 2016. Vyšetrovatelia oficiálne obvinili tohto Ukrajinca zo špionáže 7. októbra 2016. Suščenko akékoľvek obvinenia odmieta. Fejgin tvrdí, že Suščenko je reportérom agentúry Ukrinform v Paríži a v Moskve nebol na špionážnej misii, ale na návšteve u svojich príbuzných. Agentúra Ukrinform potvrdila, že Suščenko je jej zamestnancom od roku 2002, pričom ho označil za "novinára s dlhodobo bezúhonnou profesionálnou reputáciou". Novinára udal "rodinný priateľ", ktorý kontaktoval ruskú FSB a tá Suščenka zatkla, uviedol začiatkom novembra 2016 Fejgin. "Suščenko navštívil svojho brata v Moskve niekoľkokrát. Kontaktoval priateľa rodiny. Rodinný priateľ ho jednoducho dal zatvoriť. To je všetko," povedal Fejgin.


Macko by ako minister obrany presadzoval dlhodobý plán rozvoja armády

Bývalý generál Ozbrojených síl SR by chcel získať všeobecnú zhodu v stratégii rozvoja.

BRATISLAVA. Bývalý vysokopostavený generál Ozbrojených síl SR a momentálne člen strany Spolu-občianska demokracia Pavel Macko by v prípade úspechu v parlamentných voľbách prijal post šéfa ministerstva obrany. Macko to uviedol s tým, že ak by sa tak stalo, má pripravených niekoľko zásadných opatrení. Generál by sa z postu šéfa rezortu obrany napríklad snažil získať všeobecnú politickú zhodu na strategických dokumentoch Slovenska. Macko odišiel z armády v priebehu aktuálneho volebného obdobia, pričom rezort kritizoval. Viac rokov pôsobil v zahraničí a bol aj zástupcom náčelníka Generálneho štábu Ozbrojených síl SR. V strane Spolu v súčasnosti pracuje na konkrétnom programe v oblasti bezpečnosti a obrany. "O tom rozhodnú voliči a koalícia strán Spolu a Progresívne Slovensko. Ak by však bola taká možnosť, rád by som takú výzvu prijal," povedal o ministerskej ambícii Macko. Podľa generála je kľúčový akýsi základný rámec toho, ako vlastne slovenské ozbrojené sily majú vyzerať. Macko považuje za dôležité získať na obranných otázkach širokú politickú zhodu. "Určite by som v spolupráci s ministrom zahraničných vecí obišiel všetkých poslancov Národnej rady SR bez rozdielu, aby sme vysvetlili opäť bezpečnostné dokumenty (bezpečnostná, obranná a vojenská stratégia - poznámka red.). Snažil by som sa dosiahnuť, čo možno najrýchlejšiu zhodu a ich schválenie. Druhým opatrením by bol základný model ozbrojených síl, ktorý by jasne hovoril o tom, aké úlohy majú plniť," doplnil generál. Macko by tiež prepracoval v súčasnosti platný Dlhodobý plán rozvoja Ozbrojených síl SR. "Tento dokument nie je zlý, ale neobsahoval úplne všetko, napríklad spomínaný základný model toho, čo vlastne od armády očakávame," dodal. V praxi by podľa Macka základný model obrany Slovenska určoval najmä to, na čo konkrétne vlastne potrebujeme armádu. Tiež by hovoril napríklad o tom, akou výzbrojou má disponovať. Generál by v prípade bezpečnostných dokumentov nešiel formou radikálnych zmien. Podľa Macka je dôležité, aby všetky politické reprezentácie jasne reflektovali, kam Slovensko patrí, teda do EÚ a NATO. Macko by sa snažil čo najskôr stopercentne naplniť naše záväzky voči spojencom, teda Európskej únii či Severoatlantickej aliancii (NATO). "To sú predsa všetko tiež naše jednotky, ktoré slúžia aj na našu vlastnú ochranu," zdôraznil. Na otázku, či ma pripravený tím ľudí, ktorých by si v prípade úspechu vzal so sebouna ministerstvo, odpovedal tak, že by využil aj súčasné personálne kapacity rezortu obrany. "V prvom rade by som ťažil z tých ľudí, ktorí sú rozumní, kvalifikovaní a už sú v rezorte obrany. Určite neplánujem nejaký "revanš" alebo niečo podobné. Mám tím, ale teraz, ak dovolíte, ho nebudem konkretizovať," uzavrel.


Air Berlin sa spája s TUIfly

Nemecká letecká spoločnosť bude diskutovať o presune lietadiel do novej firmya s cestovnou kancelárou TUI.

BERLÍN. Nemecká letecká spoločnosť Air Berlin, ktorá zápasí s ťažkosťami, bude diskutovať o presune časti svojej flotily do novej firmy. Vytvoria ju cestovná kancelária TUI Group a spoločnosť Etihad, letecký dopravca emirátu Abú Zabí. Etihad je aj významným akcionárom v Air Berlin. Svoj zámer Air Berlin oznámi minulý týždeň a uviedol, že plánuje zredukovať flotilu 144 lietadiel na takmer polovicu a zrušiť približne 1 200 pracovných miest. Má ísť o súčasť jeho reštrukturalizácie na štíhlejšiu firmu, ktorá sa sústredí na svoje najziskovejšie prepravné trasy. Air Berlin uviedol, že diskusie s firmou TUI a leteckým prepravcom Etihad by mohli viesť k tomu, že časť firmy Air Berlin podnikajúca v oblasti turistickej prepravy by sa zlúčila s prepravcom TUIfly. Turistické lety spoločnosti Air Berlin robí 35 lietadiel, pričom 14 z nich je prenajatých od firmy TUIfly, ktorá je dopravnou firmou patriacou skupine TUI. Letecká spoločnosť Etihad vlastní v Air Berlin 29,2-percentný podiel.